М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ТРИМЕСЕЧИЕ НА 2023 ГОДИНА**

**Априлски Нотификационни таблици за дефицита и дълга на България**

Съгласно априлските Нотификационни таблици за дефицита и дълга на България салдото на сектор „Държавно управление“ за 2022 г. е отрицателно в размер на 2,8 % от БВП. Общо шестнадесет държавни членки, включително България, отчитат дефицит в рамките на референтната стойност от 3 на сто от БВП по Пакта за стабилност и растеж, като следва да се отбележи, че Европейската комисия продължи и през 2022 г. прилагането на Обща предпазна клауза на Пакта за стабилност и растеж.

На база на публикуваните в края на април данни на Евростат за дефицита и дълга на държавите членки през 2022 г. се отчита подобрение по отношение на осреднените стойности за дефицита и дълга на държавите от ЕС. Осреднената стойност на дефицита за държавите членки на ЕС за 2022 г. се равнява на 3,4 % от БВП при отчетен дефицит в размер на 4,8 % от БВП за 2021 г., но все още значително надвишава нивото на показателя за 2019 г. - 0,6 % от БВП, преди избухването на пандемията от COVID-19. За страните от еврозоната осреднената стойност на дефицита на сектор „Държавно управление“ за 2022 г. възлиза на 3,6 % от БВП при 5,3 % от БВП дефицит за 2021 г.

По отношение на дълга, България е втора след Естония с най-нисък дълг на сектор „Държавно управление“ в ЕС за 2022 г. – 22,9 % от БВП. Тринадесет държави членки надвишават референтната стойност от 60 % от БВП в Пакта за стабилност и растеж, като средно за ЕС дългът се свива с 4,0 пр. п. на годишна база до 84,0 % от БВП за 2022 година.

**Развитие на икономическата среда**

През първото тримесечие на 2023 г. бизнес климатът в страната се подобри спрямо последното тримесечие на 2022 г. Това се дължеше на подобрени очаквания, докато оценките за текущото бизнес състояние на предприятията бяха по-резервирани. Динамиката съответства на данните от краткосрочната бизнес статистика, според които в периода януари-февруари е отчетен спад на промишленото производство от 1,6 % спрямо същия период на 2022 г. Това развитие сигнализира за забавяне на икономическия растеж през първото тримесечие на годината. В същото време, при оборота в търговията на дребно бе отчетен стабилен растеж от 4,9 %.

През първите три месеца на 2023 г. се наблюдаваше традиционната за този сезон динамика на регистрираните безработни. След като през януари техният брой се повиши спрямо края на 2022 г., през февруари и март броят им намаля и достигна 152 230 души, което е с 2,3 % по-ниско спрямо март 2022 г. Недостигът на квалифицирана работна сила отново увеличи значението си като пречка за предприемачите пред развитието на бизнеса им, което е индикатор за високо равнище на търсене на труд.

Започналата от началото на четвъртото тримесечие на 2022 г. тенденция за забавяне на инфлацията в страната продължи и през първите три месеца на 2023 г. Годишният темп на инфлация според ХИПЦ достигна 12,1 % през март, при 15,6 % през септември 2022 г., като основен принос за това имаше същественото свиване на приноса на енергийните стоки във връзка с низходящата ценова динамика на съответните суровини. Поскъпването при хранителните стоки също се забави до 21,5 % на годишна база, като тази група формира малко над 40 % от повишението на общия индекс. Базисната инфлация[[1]](#footnote-2)[1] отчете слабо понижение до 10,8 % спрямо същия месец на 2022 г. Приносът и на двата основни подкомпонента – услуги и неенергийни промишлени стоки, бе почти равностоен, а с проинфлационно влияние бяха както по-високите цени от внос, така и нарастването на доходите в страната и силното вътрешно търсене.

Балансът на текущата сметка премина в излишък от 0,8 % от прогнозния БВП за първите два месеца на годината, при дефицит от 0,7 % за същия период на 2022 г. Свиването на търговския дефицит бе основна причина за подобрението. Износът на стоки се увеличи с 15,4 %, a вносът - със 7,5 %. Динамиката и на двете бе водена от търговията със страните от ЕС. Вносът от трети страни се забави много по-съществено от износа. При услугите се наблюдава значително нарастване на приходите от посещения на чужденци в страната, с 49,1 %. По-значим положителен принос оказа и износът на ИТ услуги, с увеличение от 16,8 %. Общият баланс на доходните статии се подобри в резултат на по-ниския инвестиционен доход изплатен към нерезиденти.

Търсенето на заемни ресурси в икономиката остана високо през първото тримесечие на 2023 г. Темпът на нарастване на кредита за частния сектор се забави от началото на годината, но остана относително висок - 11,9 % в края на март спрямо 12,7 % в края на 2022 г. По-ниският темп се дължеше на по-слабото увеличение на кредитите за нефинансови предприятия (основно на овърдрафта), 7,9 % към март при 10,4 % към декември, докато кредитите за домакинства запазиха скоростта си от края на предходната година, 14,6 %. Кредитите за покупка на жилища се повишиха със 17,8 % на годишна база и също запазиха темпа си на растеж. Продължаващото силно търсене на кредити за покупка на жилище беше мотивирано от още много ниските номинални лихвени проценти, отрицателната реална възвръщаемост по депозитите, и продължаващия значителен ръст на цените на жилищата. Депозитите на нефинансовите предприятия и домакинствата продължиха да нарастват с относително високи темпове, което осигури стабилен поток от привлечени средства за банковата система.

**Основни акценти във връзка с текущото наблюдение на изпълнението на консолидираната фискална програма за първото тримесечие на 2023 г.**

Фискалните развития през първото тримесечие на 2023 г, бяха доминирани от множество фактори, влияещи разнопосочно върху бюджетните показатели. Настоящата година е втора подред за която до приемането на годишния закон за държавния бюджет се прилага разпоредбата на чл. 87 на Закона за публичните финанси и съответно разпоредбите на удължителен закон. За разлика от предходната година, срокът на прилагане на тези разпоредби е по-дълъг, като редица законодателни промени, одобрени през 2022 г. водят до значителен ръст на разходите, в т.ч. промените в пенсионната сфера, увеличените размери на възнагражденията в редица администрации, одобрени програми за компенсиране на разходите на небитовите крайни потребители на електрическа енергия и т.н.

В допълнение върху фиска продължават да оказват влияние волатилните пазари на суровини и енергоносители, нарушените вериги за доставка и наложените санкции, респективно контрасанкции поради войната в Украйна. Ситуацията през настоящата година е значително променена – за разлика от шоковото нарастване на цената на енергоносителите и в частност на нефта на международните пазари непосредствено след избухването на войната, през настоящата година се наблюдава значително поевтиняване и завръщане на цените до предвоенни нива, което съответно се отразява и върху приходите при облагането при внос и върху данъчната основа при сделки при вътреообщностни придобивания. Средната цена на суровия петрол внесен за преработка средно за първото тримесечие на 2022 г. бе около 97,7 щатски долара за барел, докато средно за първото тримесечие на 2023 г. е 54,1 щатски долара за барел (намаление с 44,7 на сто). В допълнение върху размера на ДДС от внос и приходите от мита влияят и курса на щатския долар, спад в количествата суров петрол, внесени за преработка, както и спад на количествата на внесените стоки пораждащи ДДС. Подобна е и тенденцията при цените на природния газ и електрическата енергия на регионалните борси. Средномесечната цена на електрическата енергия на сегмента „ден напред“ на БНЕБ спадна от 735 лева/MWh за септември 2022 г. до 212 лева/MWh за март 2023 г., съвсем близо до заложения праг за изплащане на компенсации от 200 лева/MWh. Това, от една страна, намалява натиска върху разходната част на бюджета, като редуцира значително разходите за изплащане на компенсации по бюджета на Фонд „Сигурност на електроенергийната система“ спрямо изплатените за последното тримесечие на 2022 г., а от друга - намали значително данъчната основа и облагаемата печалба в сектор енергетика. Продължава силното представяне на експорта, което съответно води до по-висок ДДС за възстановяване на фирмите износители.

При така действащата законова рамка и на база на параметрите по изпълнението на консолидираната фискална рамка за първите три месеца на 2023 г. се очертава ясно изразена тенденция на изпреварващ ръст на разходите, докато нарастването в частта на приходите е умерено, което съответно води до влошаване на бюджетната позиция спрямо същия период на предходната година. Номиналният ръст на разходите за първите три месеца на 2023 г. спрямо същия период на предходната година е 27 на сто докато приходите нарастват номинално с 18,6 на сто.

***Бюджетно салдо по КФП за първото тримесечие на 2023 г.***

На база на данните от месечните отчети за касовото изпълнение на разпоредителите с бюджет за първото тримесечие на 2023 г. бюджетното салдо по КФП е дефицит в размер на 0,4 от прогнозния БВП. Съпоставено със същия период на предходната година, се отчита влошаване на бюджетната позиция с 0,6 пр. п., което се дължи на изпреварващия ръст на разходите, произтичащ от действието на влезли в сила актове на Народното събрание и Министерския съвет.

***Приходи***

Общо приходите, помощите и даренията по КФП за първото тримесечие на 2022 г. нарастват номинално с 2,3 млрд. лв. (18,6 на сто), като основен двигател за това са данъчните и осигурителните приходи, вкл. и поради въведената от началото на годината задължителна временна солидарна вноска за 2022 г. и 2023 г. за дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването за генерираните свръхпечалби съгласно чл. 14 от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията (Регламент (ЕС) 2022/1854), както и целевите вноски по § 8 от ПЗР на Закона за прилагане на разпоредби на ЗДБРБ за 2022 г., ЗБДОО за 2022 г. и ЗБНЗОК за 2022 г. От друга страна, следва да се отчете, че и през 2023 г. са в сила приетите през 2020 г. във връзка с избухването на пандемията от COVID-19 законодателни промени в крайните срокове за подаване на годишната данъчна декларация по Закона за корпоративното подоходно облагане (ЗКПО), както и за внасяне на корпоративния данък, данъка върху разходите, данъка върху приходите на бюджетните предприятия, както и на данъка върху дейността от опериране на кораби. С тези промени на сроковете (от 31 март на 30 юни), част от постъпленията се изместват от края на първото тримесечие в края на второто тримесечие. Продължават да действат и намалените ставки за облагане по ЗДДС и намалените акцизни ставки за някои стоки, което също води, при други равни условия, до по-ниски приходи.

Постъпленията от данъци и осигурителни вноски нарастват с 1,9 млрд. лв. (19,7 %) спрямо отчетените за същия период на предходната година, като формират 80,4 % от общите постъпления по КФП за периода. В частта на приходите от преки данъци постъпленията нарастват номинално с 0,2 млрд. лв. (14,3 %) спрямо отчетените към март 2022 г. Върху постъпленията от преки данъци влияние оказват от една страна, посочените променени срокове по ЗКПО, и от друга, ефектите върху постъпленията от ДДФЛ поради ползваното от правоимащите лица на данъчно облекчение за 2022 г. и 2023 г. по чл. 22в и чл. 22г от ЗДДФЛ. Постъпленията от социално и здравно осигурителни вноски нарастват с 0,6 млрд. лв. (18,5 на сто), като върху постъпленията в групата влияние оказват ръста на средната работна заплата, респективно средния осигурителен доход, както и увеличеният размер на минималната работна заплата от януари 2023 г. от 710 лв. на 780 лв., ниските нива на безработицата и други. Приходите от косвени данъци нарастват номинално с 0,5 млрд. лв. (9,8 на сто) спрямо първото тримесечие на 2022 г., като върху постъпленията в групата влияние оказват вече посочените по-горе фактори, в т.ч. спад на цените не суровините и енергоносителите на международните пазари, курса на щатския долар, спад в количествата суров петрол, внесени за преработка, както и спад на количествата на внесените стоки пораждащи ДДС и др. При приходите от акцизи за месец март има еднократен за годината ефект от въведените от 01.03.2023 г. по-високи акцизни ставки на освободените за потребление количества тютюн и тютюневи изделия, както и презапасяването с цигари и други тютюневи изделия при действието на предходния по-благоприятен акцизен режим. Постъпленията в групата на другите данъци (включват други данъци по ЗКПО, имуществени и др. данъци) нарастват номинално с 0,7 млрд. лв., което е близо два пъти повече от отчетеното за първото тримесечие на 2022 г. (в т. ч. 552,5 млн. лв. целеви вноски във Фонд "Сигурност на електроенергийната система" по § 8 от ПЗР на Закона за прилагане на разпоредби на ЗДБРБ за 2022 г., ЗБДОО за 2022 г. и ЗБНЗОК за 2022 г.).

Неданъчните приходи нарастват с 0,4 млрд. лв. (20,4 % на сто) спрямо същия период на 2022 г. и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията в частта на помощите и даренията остават близки до отчетените за същия период на предходната година, като тук се отчитат основно грантовете по програмите и фондовете на ЕС.

***Разходи***

Разходите по КФП (вкл. вноската на Република България в бюджета на ЕС) към март 2023 г. нарастват номинално с 3,3 млрд. лв. (27,0 на сто) спрямо същия период на предходната година. В отделните разходни показатели най-значително нарастване има при разходите за пенсии (1 050,2 млн. лв. или 30,5 на сто), както и в частта на разходите за издръжка (652,6 млн. лв.), разходите за персонал (628,2 млн. лв. или 20,9 на сто), разходите за субсидии (604,8 млн. лв.) и други. Ръстът на разходите се дължи на влезли в сила нормативни актове, вкл. промени в пенсионната сфера, разплащане на задължения по бюджета на МРРБ, влезли в сила увеличени размери на възнагражденията в редица администрации, действащи програми за изплащане на компенсации на небитовите крайни потребители на електрическа енергия и други.

За разлика от 2022 г., когато по-късното приемане на ЗДБРБ за 2022 г. и прилагането на хипотезата на чл. 87 на Закона за публичните финанси и удължителен закон доведоха до задържане на разходите на ниво близко до отчетените за първото тримесечие на 2021 г., през 2023 г. при прилагането на аналогична законова рамка разходите отчитат значителен ръст. Най-значителен в абсолютно изражение номинален ръст се отчита при социалните разходи, главно в частта на разходите за пенсии. Основните мерки в пенсионната сфера, действащи през първото тримесечие на 2023 г., влязоха в сила от 01 юли 2022 г. и 01 октомври 2022 г., и включват: увеличение на размера на минималната пенсия за осигурителен стаж и възраст от 370 лева на 427 лева; увеличение на всички пенсии с 10 на сто от 01 юли 2022 г., като към пенсиите се добавят и 60 лева, изплащани до тогава като добавка към пенсиите; преизчисляване от 01 октомври 2022 г. на пенсиите за трудова дейност, отпуснати с начална дата преди 31.12.2021 г., като за тях се определя размер, относим към 2008 г., който се осъвременява с установените проценти за всяка календарна година след 2007 г., отчитайки средномесечния осигурителен доход за страната и т.н. Разходите за издръжка са друг разходен показател, където се отчита значително нарастване в абсолютен размер спрямо същия период на предходната година. Основната причина за ръста на разходите в тази група са разплатени задължения от предходни години за дейности по текущ ремонт и поддръжка на републиканската пътна инфраструктура и други проекти, за които бе одобрено финансиране с РМС №103/2023 г. Разходите за персонал нарастват основно поради влезли в сила през 2022 г. увеличени размери на възнагражденията в някои администрации, включително и с приетите промени в ЗДБРБ за 2022 г. от юли 2022 г. В частта на разходите за субсидии още от второто тримесечие на 2022 г. фокусът бе изместен от мерки за борба с пандемията от COVID-19 и запазване на заетост към мерки за компенсиране на небитовите крайни клиенти на електрическа енергия за високите цени на електричеството. През първото тримесечие на 2023 г. разходите на Фонд „Сигурност на електроенергийната система“ (ФСЕС) за изплащане на компенсации за небитовите крайни клиенти на електрическа енергия по програмите, приети с РМС № 710/2022 г. и РМС №104/2023 г. са в размер на близо 0,55 млрд. лв. Именно тези разходи, отчетени в частта на разходите за субсидии, са основната причина за значителния ръст на разходите в този показател спрямо същия период на предходната година. Програмата за компенсиране на разходите на небитовите крайни клиенти за електрическа енергия и на операторите на електропреносната и на електроразпределителните мрежи за закупуване на количества електрическа енергия, потребна за технологични разходи за периода 01 януари – 31 март 2023 г. (РМС №104/2023 г.) предвижда компенсации в размер на 100 на сто от разликата между средномесечната борсова цена за базов товар на сегмента „ден напред“ на БНЕБ и базова цена от 200 лева/MWh. През месец януари се извършиха и плащания по Програмата за компенсиране на разходите на небитовите крайни клиенти за електрическа енергия и на операторите на електропреносната и на електроразпределителните мрежи за закупуване на количества електрическа енергия, потребна за технологични разходи за периода 01 октомври – 31 декември 2022 г. (РМС №710/2022 г.), дължими за месец декември 2022 г. и изплатени през януари 2023 г. Програмата по РМС №710/2022 г. предвиждаше компенсации в размер на 100 на сто от разликата между средномесечната борсова цена за базов товар на сегмента „ден напред“ на БНЕБ и базова цена от 250 лева/MWh. При другите елементи на разходите се отчита по-умерен ръст, докато разходите за лихви са по-ниски от отчетените за същия период на предходната година.

# Информация за разходи, свързани с хуманитарната криза породена от военните действия в Украйна

Отчетените от ПРБ разходи към 31.03.2023 г. за финансиране на дейности по оказване на незабавна хуманитарна помощ на живеещите в Украйна български граждани и българи с украинско гражданство, включително при необходимост от евакуация, за предоставяне на хуманитарна помощ за Украйна, както и за извършване на разходи за справяне с последствията от военните действия срещу Украйна, са в размер на 17,3 млн. лв. за сметка на националния бюджет и 4,4 млн. лв. за сметка на средства от ЕС. По бюджетите на общините отчетените разходи са в размер на 0,6 млн. лв., от които 0,2 млн. лв. за сметка на средства от ЕС.

***Програми за хуманитарна помощ за лица, търсещи временна закрила*** - в началото на март 2022 г. с РМС № 145/2022 г. бе одобрена Програма за ползване на хуманитарна помощ за лица, търсещи временна закрила в Република България вследствие на военните действия в Република Украйна, която по-късно бе изменена и допълнена с РМС № 181/2022 и РМС № 239/2022 г. С РМС № 317/2022 г. бе одобрена и нова „Програма за хуманитарно подпомагане на разселени лица от Украйна с предоставена временна закрила в Република България“ Програмите се администрират от Министерството на туризма, като помощта се одобрява с акт на Министерския съвет.

С ПМС № 484/2022 г. са одобрени допълнителни разходи по бюджета на Министерството на туризма за 2022 г. във връзка с изплащането на сумите по тези програми в размер на 37,6 млн. лв.

Към 31.03.2023 г. по бюджета на Министерството на туризма са отчетени разходи в общ размер на 14,9 млн. лв. за хуманитарна помощ за лица, търсещи временна закрила в Република България вследствие на военните действия в Украйна.

***В областта на социалната закрила*** - в рамките на действащата нормативна уредба в областта на системата на социалното подпомагане, пристигащите в страната лица със статут на временна закрила, за които след оценка на всеки конкретен случай се констатира, че се нуждаят от подкрепа за задоволяване на основните жизнени потребности, имат право на социални помощи и защита, в т. ч. и хора с увреждания. Наред с това, пристигащите от Украйна имат право да работят у нас без разрешение за достъп до пазара на труда, както и да ползват облекчени процедури за достъп до българския пазар на труда. Към 31.03.2023 г. Министерството на труда и социалната политика отчита общо 5,5 млн. лв., в т.ч. 4,4 млн. лв. за сметка на средства от ЕС. Отпуснатите еднократни помощи по реда на чл. 16 от Правилника за прилагане на Закона за социално подпомагане (ППЗСП) на разселени от Украйна лица с предоставена временна закрила, до петкратния размер на гарантирания минимален доход (375 лв.) са в размер на 1,1 млн. лв. Помощта се отпуска въз основа на подадено заявление-декларация в Агенцията за социално подпомагане по адрес на местопребиваването им. За отчетния период са изплатени еднократни помощи на 2 838 лица с предоставена временна закрила.

Отчетени са и 3,0 млн. лв. социални разходи за ваучери с номинал 100,00 лева по операция BG05FMOP001-6.001 – „Предоставяне на ваучери за осигуряване на храни и стоки от първа необходимост за разселени лица от Украйна“ по Оперативна програма храни и/или основно материално подпомагане от Фонд за подпомагане на най-нуждаещите се лица с финансиране по линията на REACT-EU. За периода от 01.01.2023 г. до 31.03.2023 г. са реализирани общо 29 527 ваучера.

Изплатените средства по проект „Солидарност“ за предоставени субсидии са в размер на 1,4 млн. лв. и включват минимална помощ по смисъла на Регламент(ЕС) № 1407/2013 г. и интеграционна добавка за настаняване на лица, украински граждани.

Възнагражденията на 1 411 украински граждани възлизат на стойност 880 180 лв. От интеграционната добавка в размер на 338 200 лв. са се възползвали 853 украински граждани. Възнагражденията на 343 ментори са в размер на 135 646 лв.

За периода от 01.01.2023 г. до 31.03.2023 г. по проект „Солидарност” са постъпили 77 броя заявления от работодатели за разкриване на 305 работни места. Започналите работа лица за периода са 278. Активните договори за периода са в размер на 30 бр. Най-много работни места са заявени в секторите: „Хотелиерство и ресторантьорство“, „Транспорт, складиране и пощи“, „Търговия на дребно, без търговия на автомобили и мотоциклети“.

Проектът се реализира по ОП РЧР 2014-2020, приоритетна ос 6 „Подкрепа за преодоляването на последиците от кризата, предизвикана от пандемията от COVID-19 и подготовка за екологично, цифрово и устойчиво възстановяване на икономиката”. Средствата по проекта се предоставят съгласно Регламент (ЕС) 2022/613 на Европейския Парламент и на Съвета от 12 април 2022 година за изменение на Регламенти (ЕС) № 1303/2013 и (ЕС) № 223/2014 по отношение на увеличено предварително финансиране със средства по линия на REACT-EU и за определяне на разход за единица продукт.

Чрез Проект „Солидарност” се предоставя подкрепа чрез изплащане на:

-средства за възнаграждения на база минималната работна заплата, установена за страна и дължимите осигуровки за сметка на работодателите за период до 3 месеца, за наетите от него лица;

-средства за възнаграждения на ментори, които подпомагат назначените лица за период до 3 месеца. Месечното възнаграждение е в размер на ½ от минималната работна заплата, установена за страната;

-средства за интеграционна добавка за настаняване включваща разходи за наем, режийни разходи и интернет на наетите лица за период до 3 месеца в размер на 356,00 лв. на месец за едно лице;

-средства за стимули, покриващи разходите за всички дължими вноски за сметка на работодателите, съгласно изискванията на КТ и КСО за останалите на работа лица, изчислени върху установената за страната минимална работна заплата за период, пропорционален на продължителността на субсидираната заетост.

# Информация за разходите по програмите за компенсиране на разходите на небитови крайни клиенти за електрическа енергия и на операторите на електропреносната и електроразпределителните мрежи за закупуване на количества електрическа енергия, потребена за технологични разходи

Към 31.03.2023 г. приходите във фонд „Сигурност на електроенергийната система“ отцелеви вноски по § 8 от ПЗР на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. (отразени в частта на други данъци) за покриване на разходи по одобрени от МС програми за компенсиране високите цени на енергията са в размер на **552,5 млн. лв.**

Към 31.03.2023 г. фонд „Сигурност на електроенергийната система“отчита разходи за субсидии в размер на **550,7 млн. лв.** за компенсиране разходите на небитовите крайни клиенти за електрическа енергия и на операторите на електропреносната и на електроразпределителните мрежи за закупуване на количествата електрическа енергия, потребена за технологични разходи, от които 0,1 млн. лв. по РМС № 534 от 2022 г., 355,4 млн. лв. по РМС № 710 от 2022 г. и 195,2 млн. лв. по РМС № 104 от 2023 г.

# Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията

***Мерки в частта на приходите***

Приетите през предходните години мерки, свързани с прилагане на намалена ставка за ДДС на определени стоки и услуги от 20 % на 9 %, и увеличаване на размера на данъчните облекчения за деца (чл. 22в и чл. 22г от ЗДДФЛ) ще продължат да се прилагат и през 2023 г. Удължен е срокът на действие и на намалената ставка за ресторантьорски и кетъринг и за доставка на услуга за използване на спортни съоръжения до края на годината. От 1 януари 2023 г. като постоянна мярка са въведени намалените данъчни ставки на ДДС в размер на 9 % за доставка на книги, на храна, подходяща за бебета или за малки деца и на бебешките пелени. Намалената ставка на ДДС от 9 % за доставките на природен газ и централно отопление ще се прилага до края на месец юни 2023 г.

Приетите мерки със Закона за изменение и допълнение на бюджета за 2022 г. като нулева ставка на ДДС за доставките на хляб и брашно, освобождаване от акциз на електроенергия, природен газ и втечнен нефтен газ (LPG) се запазват и през 2023 година.

От началото на тази година се повиши и прага за регистрация по ДДС за фирми, като тази мярка е оценена на 110,0 млн. лв. по-малко данъчни приходи.

***Мерки в частта на разходите***

В касовите отчети на ПРБ и общините към 31.03.2023 г. са отчетени **9,5 млн. лв.** разходи за мерките за борба с COVID-19 и преодоляване на социално-икономическите последствия от пандемията.

В частта на **мерките за подкрепа на домакинствата** са изразходвани **1,5 млн. лв.** по линия на националния бюджет, главно плащания чрез бюджета на Националния осигурителен институт**.**

В изпълнение на Постановление № 479 от 30 декември 2021 г. (ПМС № 479 от 2021 г.), НОИ изплаща допълнителна сума към пенсиите на всички пенсионери в размер на 60 лв. за месеците от януари до юни 2022 г. включително. За периода от 1 януари до 31 март 2023 г. са извършени плащания в размер на 0,7 млн. лв.

В изпълнение на параграф 1 от Преходните и заключителни разпоредби на Закона за прилагане на разпоредби на Закона за държавния бюджет на Република България за 2021 г., Закона за бюджета на държавното обществено осигуряване за 2021 г. и Закона за бюджета на Националната здравноосигурителна каса за 2021 г., НОИ изплаща сума, представляваща разликата между дохода от пенсии с включена т.нар. „ковид добавка“ от 120 лв. за декември 2021 г. и дохода от пенсии с включена т.нар. „ковид добавка“ от 60 лв. за януари 2022 г. Компенсаторните суми се дължат за периода от януари до юни 2022 г. Към 31 март 2023 г. са извършени разходи в размер на 0,2 млн. лв.

Еднократно изплащане на допълнителни суми към пенсиите в размер на 50 лв. за периода август-декември 2020 г., месец януари-септември 2021 г. и по 120 лв. на месец за периода октомври-декември 2021 г. За периода от 1 януари до 31 март 2023 г. са изплатени 0,6 млн. лв. на пенсионери, чиито пенсии са с начална дата преди 2022 г., но за които резултатите от производства по отпускане, възстановяване или възобновяване на пенсиите са приключили през 2022 г.

През първо тримесечие на 2023 г. не са изразходвани средства за **мерки в подкрепа на бизнеса.**

**За** **мерки за органите на държавното управление, натоварени с дейности по овладяване на пандемията и последствията от COVID-19** по държавния бюджет и бюджетите на общините за първите три месеца на 2023 г. са предоставени общо **8,0** **млн. лв.** С най-голям дял са разходите за подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 - 5,8 млн. лв. От общините за противоепидемични мерки са изразходени средства в размер на 1,8 млн. лева.

# Основни показатели по консолидираната фискална програма[[2]](#footnote-3) за първото тримесечие на 2023 г.

Изпълнението на основните показатели по консолидираната фискална програма за първото тримесечие на 2023 г. е представено в следната таблица:

***Таблица[[3]](#footnote-4) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Отчет към 31.03.2022 г.** | **Отчет към 31.03.2023 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо 2022 г.** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **12 383,6** | **14 691,8** | **14 269,1** | **422,7** | **118,6%** |
|  Данъчни приходи | 9 875,3 | 11 817,2 | 11 817,2 |  | 119,7% |
|  Неданъчни приходи | 2 027,2 | 2 440,5 | 2 441,2 | -0,7 | 120,4% |
|  Помощи и дарения | 481,1 | 434,1 | 10,7 | 423,4 | 90,2% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **12 088,9** | **15 354,3** | **14 810,8** | **543,5** | **127,0%** |
|  Нелихвени | 11 351,3 | 14 595,9 | 14 052,4 | 543,5 | 128,6% |
|  Текущи | 10 608,1 | 13 659,9 | 13 408,5 | 251,4 | 128,8% |
|  Предоставени тек. и капит. трансфери за чужбина | 6,6 | 7,0 | 1,2 | 5,7 | 104,8% |
|  Капиталови | 736,5 | 929,0 | 642,7 | 286,3 | 126,1% |
|  в т.ч. нетен прираст на държавния резерв | -3,7 | 22,4 | 22,4 |  |  |
|  Лихвени | 335,8 | 303,1 | 303,1 |  | 90,3% |
|  Вноска за общия бюджет на ЕС | 401,8 | 455,2 | 455,2 |  | 113,3% |
| Трансфери - нето |  |  | -99,3 | 99,3 |  |
| **БЮДЖЕТНО САЛДО** | **294,7** | **-662,4** | **-641,0** | **-21,4** |  |

* + **Приходите, помощите и даренията по консолидираната фискална програма** (КФП) запървото тримесечие на 2023 г. са в размер на **14 691,8 млн. лв**. Постъпленията нарастват с 2 308,2 млн. лв. (18,6 %) спрямо отчетените към март 2022 г. Данъчните и неданъчните приходи по КФП нарастват номинално с 2 355,2 млн. лв. (вкл. поради базов ефект от постъпващи от началото на 2023 г. целеви вноски във Фонд "Сигурност на електроенергийната система" от производителите и търговците на електрическа енергия, в изпълнение на § 8 от ПЗР на Закона за прилагане на разпоредби на ЗДБРБ за 2022 г., ЗБДОО за 2022 г. и ЗБНЗОК за 2022 г.), а постъпленията в частта на помощите и даренията (основно грантове по програмите и фондовете на ЕС) са по-малко с 47,0 млн. лв. спрямо отчетените за същия период на предходната година.

Общата сумана ***данъчните постъпления*** (вкл. приходите от осигурителни вноски) са в размер на ***11 817,2 млн. лв****.* Постъпленията от данъци и осигурителни вноски нарастват с 1 942,0 млн. лв. (19,7 %) спрямо отчетените за същия период на предходната година, като формират 80,4 % от общите постъпления по КФП за периода.

Приходите в частта на *преките данъци* възлизат на 1 426,2 млн. лв., като нарастват със 178,7 млн. лв. (14,3 %) спрямо отчетените към март 2022 г. Приходите от *косвени данъци* са в размер на 5 697,0 млн. лв. (ръст от 508,7 млн. лв., 9,8 % спрямо отчетените към март 2022 г.). Постъпленията от *други данъци* (включват други данъци по ЗКПО, имуществени и др. данъци) са в размер на 1 079,2 млн. лв. (в т. ч. 552,5 млн. лв. целеви вноски във Фонд "Сигурност на електроенергийната система") или ръст от 690,4 млн. лв. спрямо отчетените към март 2022 г. Приходите от социални и здравноосигурителни вноски са в размер на 3 614,8 млн. лв., което представлява ръст от 564,2 млн. лв. (18,5 %) спрямо отчетените за същия период на 2022 година.

***Неданъчните приходи*** са в размер на ***2 440,5 млн. лв.*** (ръст от 413,2 млн. лв., 20,4 % спрямо същия период на 2022 г.) и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към март 2023 г. са в размер на ***434,1 млн. лева*.**

* **Разходите** по КФП (вкл. вноската на Република България в бюджета на ЕС) към март 2023 г. възлизат на **15 354,3 млн. лв.** За сравнение, разходите по КФП към март 2022 г. бяха в размер на 12 088,9 млн. лева. В номинално изражение разходите нарастват спрямо първите три месеца на 2022 г. с 3 265,4 млн. лв. (27,0 %). В отделните разходни показатели най-значително нарастване има при разходите за пенсии (1 050,2 млн. лв.), както и в частта на разходите за издръжка (652,6 млн. лв.), разходите за персонал (628,2 млн. лв.), разходите за субсидии (604,8 млн. лв.) и други. Ръстът на разходите се дължи на влезли в сила нормативни актове, вкл. промени в пенсионната сфера, действащи програми за изплащане на компенсации на потребителите на електрическа енергия, разплащане на задължения по бюджета на МРРБ, влезли в сила увеличени размери на възнагражденията в редица администрации и други.

***Нелихвените разходи*** към март 2023 г. са в размер на 14 595,9 млн. лв., като нарастват с 3 244,6 млн. лв. (28,6 %) спрямо отчетените към март 2022 г. *Текущите нелихвени разходи* са в размер на 13 659,9 млн. лв. *Капиталовите разходи* (вкл. нетния прираст на държавния резерв) възлизат на 929,0 млн. лв. *Предоставените текущи и капиталови трансфери за чужбина* са в размер на 7,0 млн. лв. ***Лихвените плащания*** са в размер на 303,1 млн. лв., което е намаление от 32,7 млн. лв., 9,7 % спрямо данните към март 2022 г.

* **Частта от вноската на Република България в общия бюджет на ЕС**, изплатена към 31.03.2023 г. от централния бюджет, възлиза на **455,2 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетното салдо** по консолидираната фискална програма към март 2023 г. е **отрицателно** в размер на **662,4 млн. лв.** (0,4 % от прогнозния БВП) и се формира от дефицит по националния бюджет в размер на 641,0 млн. лв. и по европейските средства в размер на 21,4 млн. лв. За сравнение, за първото тримесечие на 2022 г. бе отчетен излишък в размер на 294,7 млн. лв., което означава, че на годишна база бюджетното салдо за периода се влошава с 957,2 млн. лв. Продължава тенденцията от първите два месеца на годината ръстът на разходите (27 на сто) значително да изпреварва ръста на приходите (18,6 на сто), което е основната причина за влошаването на бюджетната позиция спрямо предходната година.
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за първото тримесечие на 2023 г. е **1 359,3 млн. лв. Нетните постъпления от ЕС към 31.03.2023 г.** (касови постъпления от ЕС, намалени с вноската в общия бюджет на ЕС) са положителни в размер на **904,1 млн. лева**.
	+ - **Фискалният резерв[[4]](#footnote-5)** към 31.03.2023 г. е **12,6 млрд. лв**., в т.ч. 12,0 млрд. лв. депозити на фискалния резерв в БНБ и банки и 0,6 млрд. лв. вземания от фондовете на Европейския съюз за сертифицирани разходи, аванси и други.

# Промени в данъчното законодателство за 2023 г.

През предходната година бяха направени изменения в областта на данъчното облагане, които влизат в сила през 2023 г. и са както следва:

**По Закона за корпоративното подоходно облагане (ЗКПО)**

Промените в областта на прякото облагане са приети със ЗИД на ЗКПО г. (обн., ДВ, бр. 99 от 13.12.2022 г., В сила от 1.01.2023 г.)

**-Нова схема за държавна помощ за регионално развитие.**

Новата схема цели да продължи да се предоставя данъчно облекчение под формата на държавна помощ за регионално развитие, което да е съобразено с променените изисквания на Европейската комисия и което да се опира на данъчното облекчение, предоставяно по реда на чл. 184 във връзка с чл. 189 от ЗКПО до края на 2021 година. Данъчната преференция се предоставя с цел да насърчи икономическата активност за МСП, като ги стимулира да инвестират в материални и нематериални активи в предприятия, намиращи се в общини с безработица, по-висока от средната за страната, като се очаква така да се запазят или увеличат нивата на заетост в тези общини. Това от своя страна ще спомогне за постигането на по-балансирано и по-устойчиво развитие на тези райони на страната и за преодоляването на вътрешнорегионалните, както и на междурегионалните неравенства в контекста на общоевропейската политика за сближаване и постигане на интелигентен, устойчив и приобщаващ растеж.

Данъчното облекчение се прилага след постановяване на положително решение от Европейската комисия относно съответствието му с Насоките за регионална държавна помощ (2021/C 153/01), а корпоративният данък за 2022 г. се преотстъпва, в случай че е подаден формуляр за кандидатстване в срок от 1 януари 2023 г. до 31 май 2023 г., налице е одобрение от страна на Българската агенция за инвестиции до 30 юни 2023 г. и са изпълнени всички условия на ЗКПО за прилагане на данъчното облекчение, представляващо държавна помощ за регионално развитие;

**-Промяна в условията, касаещи общите изисквания за преотстъпване на корпоративен данък по чл. 167 от ЗКПО.**

Във връзка с общите изисквания за преотстъпване на корпоративен данък по чл. 167, ал. 1 от ЗКПО, е уточнено изрично, че не са налице подлежащи на принудително изпълнение публични задължения и задължения по санкции по влезли в сила наказателни постановления, свързани с нарушаване на нормативните актове относно публичните задължения, както и съответните лихви, свързани с тяхното невнасяне, когато към 31 декември на съответната година същите не са отразени в данъчно-осигурителната сметка или не са отразени като предявени за принудително изпълнение в Националната агенция за приходите. С това се очаква да се улесни прилагането от данъчно задължените лица и да се намалят предпоставките за съдебни спорове;

**-Въвеждане на временна солидарна вноска.**

С промените в ПЗР на ЗКПО се уреждат реда и начина за прилагане на Глава III от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията. С приетата разпоредба се регламентират правилата за временната солидарна вноска, която следва да се внася за генерираните свръхпечалби от дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването. Ставката на тази вноска е 33 на сто върху основата за определяне на временната солидарна вноска. Основата за вноската се определя съгласно изискванията на член 15 от Регламент (ЕС) 2022/1854 (*средната стойност на облагаемите печалби*) от данъчния период от 2018 г. до 2021 година. Временната солидарна вноска се внася за данъчните печалби за 2022 г. и за 2023 г., като данъчната печалба се определя по правилата регламентирани в ЗКПО (§ 9. От ПРЗ на ЗКПО в сила от 8.10.2022 г. – ДВ, бр. 99 от 2022 г.). Задължените лица могат да правят авансови вноски за временната солидарна вноска.

**По Закона за данъците върху доходите на физически лица (ЗДДФЛ)**

**- Увеличение на нормативно признатите разходи за доходи от упражняване на свободна професия като адвокат по ЗДДФЛ. (**ЗИД на ЗДБРБ 2022, обн., ДВ, бр. 52, от 5.7.2022 г.) С промяната в чл. 29, ал. 1, т.2, буква „г“ (нова – ДВ, бр. 52 от 2022 г.) са повишени нормативно признатите разходи за дейността от упражняване на свободна професия като адвокат (от 25 % на 40 %), които от своя страна намаляват облагаемия доход от упражняване на конкретната дейност. Промяната се прилага от 1 януари 2023 година;

**- Допълнителна възможност за прилагане на данъчните облекчения за деца и за деца с увреждания** (§ 7 от ПЗР на ЗПР на ЗДБРБ за 2022 г., ЗБДОО за 2022 г. и ЗБНЗОК за 2022 г.– ДВ, бр. 104 от 30.12.2022 г.).

С направени законодателни изменения (§ 7 от ПЗР на ЗПР на ЗДБРБ за 2022 г., ЗБДОО за 2022 г. и ЗБНЗОК за 2022 г.– ДВ, бр. 104 от 30.12.2022 г.) е удължен срокът на ползване в увеличен размер на данъчните облекчения по чл. 22в и 22г от ЗДДФЛ (за деца и за деца с увреждания) през 2023 г. Възможността за авансово ползване през текущата година се запазва. Изрично е регламентирано, че възстановените въз основа на тези данъчни облекчения суми не подлежат на принудително изпълнение. Дадена е и възможност данъчните облекчения да се ползват чрез подаване на годишна данъчна декларация за починало лице от страна на наследниците по закон или по завещание, както и заветниците или техните законни представители, когато не са налице други възможности облекчението да бъде приложено;

**- Промяна относно възможността за деклариране на необлагаеми доходи и доходи, облагаеми с окончателен данък от местни физически лица в годишните декларации** (ЗИД на ЗДДФЛ, обн., ДВ, бр. 102 от 23.12.2022 г., в сила от 1.01.2023 г.)

Предоставена е възможност на местните физически лица да декларират в годишната данъчна декларация придобитите през годината доходи, които са освободени от облагане по силата на закона, придобитите доходи облагаеми с окончателен данък, полученото имущество по наследство, завет и дарение, както и полученото имущество с възстановено право на собственост по реда на нормативен акт. До промяната, доходите, облагаеми с окончателен данък, не се включваха в годишната данъчна декларация по чл. 50 от ЗДДФЛ, независимо от желанието на лицата;

**- Прецизиране на разпоредбите по чл. 73 от ЗДДФЛ, както и разширяване обхвата на предоставяната информация** (ЗИД на ЗДДФЛ, обн., ДВ, бр. 102 от 23.12.2022 г., в сила от 1.01.2023 г.)

Разширен е обхватът на доходите, за които се предоставя информация със справката по чл. 73, ал. 1 от ЗДДФЛ с някои необлагаеми доходи (ЗИД на ЗДДФЛ, обн., ДВ, бр. 102 от 23.12.2022 г., в сила от 1.01.2023 г.). Добавени са, независимо от размерът им, и доходите от допълнително пенсионно осигуряване, командировъчните пари и други доходи, които въпреки че са освободени от облагане се получават регулярно от физическите лица и са от значение за коректното определяне на разполагаемия доход. Променен е прагът, над който възниква задължението за предоставяне (от 5000 на 500 лв.), по отношение на доходите от хазарт, както и на доходите от лихви по влогове и облигации. Добавени са различните помощи от социално подпомагане, държавни и национални награди, стипендии (с изключение на стипендиите, които се предоставят от училищата в полза на ученици и студенти), ренти и потребителски дивиденти.

**По Данъчно-осигурителния процесуален кодекс**

Промените в областта на данъчната политика приети със **ЗИД на ДОПК** (обн., ДВ, бр. 100, от 16.12.2022 г., в сила от 1.01.2023 г.) включват следните мерки/изменения:

**-Промени, свързани с хармонизиране с действащото законодателство с разпоредбите на Директива (ЕС) 2021/514 на Съвета от 22 март 2021 година за изменение на Директива 2011/16/ЕС относно административното сътрудничество в областта на данъчното облагане (Директива (ЕС) 2021/514) - сила от 1 януари 2023 година.**

Направени са промени за отстраняване на съществуващите недостатъци в Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и прецизиране в тази връзка на националните законодателства на държавите членки по еднозначен начин, които от своя страна гарантират правна сигурност и яснота на правилата в областта на административното сътрудничество и обмена на информация. Същевременно, развитието на цифровизацията на икономиката и възможностите за укриване на доходи, особено в случаите, когато дейността се извършва чрез цифрови платформи, установени в други юрисдикции, мотивира разширяването на обхвата на автоматичния обмен на информация за данъчни цели по отношение на доходите, реализирани чрез такива платформи, и техните получатели.

Във връзка с това и в съответствие с изискванията на Директива (ЕС) 2021/514 с приетите промени със ЗИД на ДОПК се подобрява цялостната уредба на обмена на информация и административното сътрудничество и се разширява обхватът на автоматичния обмен на информация, като се включва и информацията, предоставяна от операторите на цифрови платформи за продавачи, извършващи дейност чрез тези платформи. С приетите промени се прецизират основни понятия и се подобряват съществуващи процедури в областта на административното сътрудничество във връзка с установени в практиката неясноти. Други промени в областта на административното сътрудничество включват създаването на възможност за присъствие на длъжностни лица на държава членка по време на административно производство в друга държава членка, както и прецизиране на действащата разпоредба относно паралелните проверки, като е предвиден 60-дневен срок за отговор на запитания орган при отправено предложение за извършване на паралелна проверка. Създадени са правила относно извършването на съвместни ревизии и проверки между две или повече държави членки. Разпоредбите на чл. 143г и създадения нов чл. 143л „Съвместни ревизии и проверки“ влизат в сила от 1 януари 2024 година.

**По Закона за данък върху добавената стойност (ЗДДС)**

 **-Увеличаване на размера на прага за задължително регистриране по ЗДДС от 50 000 лв. на 100 000 лв.**

С направеното изменение на чл. 96, ал. 1 (ЗИД на ЗДДС, обн., ДВ, бр. 58 от 23.07.2022 г.) се повишава прага на задължителна регистрация по ЗДДС. Промяната влиза в сила от 1.01.2023 година. Решението на ЕС за разрешаване на Република България да въведе дерогация от Директива 2006/112/ЕО на Съвета от 28 ноември 2006 година относно общата система на данъка върху добавената стойност e прието от Съвета на ЕС на 14.11.2022 г. и е публикувано в Официален вестник на ЕС на 17.11.2022 г. (L 297/69);

 **-Привеждане на законодателството в областта на данъка върху добавената стойност в съответствие с решенията на Съда на Европейския съюз**

В съответствие с решенията на Съда на Европейския съюз са направени промени в ЗДДС за намаляване на данъчната основа на доставката при пълно или частично неплащане, което може да стане несъбираемо, с оглед на предвидената възможност в разпоредбата на чл. 90, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (Директивата за ДДС). Преди промените, българската правна уредба предвиждаше корекция на данъчната основа само при прекратяване или разваляне на договор. Съгласно последователната практика на СЕС относно тълкуването на чл. 90, параграф 1 и 2 от Директивата за ДДС държавите членки не могат да изключат намаляване на данъчната основа при неплащане, а в случай че се възползват от възможността, предвидена в параграф 2 на чл. 90, да дерогират от параграф 1, то тази дерогация трябва задължително да се основава на несигурността „относно окончателния характер на неплащането”. В решение по дело С-242/18 съдът подчертава, че съгласно принципа на данъчен неутралитет несигурността относно събирането на дължимите суми може да бъде взета предвид, като данъчно задълженото лице бъде лишено до момента, в който вземането не стане несъбираемо, от правото си да намалява данъчната основа. Промяната в ЗДДС е въведена със ЗИД на закона, обн., ДВ, бр. 102 от 23.12.2022 г., в сила от 1.01.2023 година;

**- Изпълнение на задължение за въвеждане на европейско законодателство в ЗДДС**

С цел да се разреши проблемът с измамите с ДДС при електронната търговия чрез засилване на сътрудничеството между данъчните органи и доставчиците на платежни услуги, както и във връзка с въведените с разпоредбите на Директива (ЕС) 2020/284 на Съвета от 18 февруари 2020 година за изменение на Директива 2006/112/ЕО по отношение на въвеждането на определени изисквания за доставчиците на платежни услуги (Директива (ЕС) 2020/284 изисквания за доставчиците на платежни услуги), са направени съответните изменения и в ЗДДС (ЗИД на ЗДДС, обн., ДВ, бр. 102 от 23.12.2022 г., в сила от 1.01.2023 г.). Директива 2020/284 има за цел да допълни законодателния ДДС пакет за облагане на електронната търговия, който влезе в сила на 1 юли 2021 година. Директива 2020/284 съдържа задължения за доставчиците на платежни услуги да предават определена информация за трансграничните плащания, произхождащи от държави членки и за бенефициента („получателя”) на тези презгранични плащания, с цел правилното отчитане и облагане с ДДС на електронната търговия в ЕС;

**- Разширяване кръга на освободените доставки с добавяне на дейността по управление на алтернативни инвестиционни фондове**

 Въведената нова разпоредба в чл. 46, ал. 1 третира управлението на алтернативни инвестиционни фондове, определени като специални инвестиционни фондове в съответствие с критериите, установени от правото на ЕС, като освободена доставка;

**- Въвеждане на намалена ставка на ДДС в размер на 9% за доставки на печатни периодични издания, доставки на храни, подходяща за бебета или малки деца, както и бебешки пелени**

 Съгласно приетия § 5 на ЗИД на ЗДДС за изменение на чл. 66а от ЗДДС (ДВ, брой: 102, от дата 23.12.2022 г., влиза в сила от 1 януари 2023 г.), като постоянна мярка са въведени намалените данъчни ставки (от 20 % на 9 %) за доставка на книги (за доставка на книги на физически носители, извършвана по електронен път, или и двете (включително учебници, познавателни книжки и учебни комплекти, детски книги с илюстрации, за рисуване или оцветяване, печатни или ръкописни нотни издания), различни от публикации, които са изцяло или основно предназначени за реклама, и различни от публикации, които са изцяло или основно съставени от видеосъдържание или аудио-музикално съдържание), на храна, подходяща за бебета или за малки деца и на бебешки пелени и подобни хигиенни артикули по приложение № 4;

**- Удължен е срокът на действие на намалената ставка за *ресторантьорски и кетъринг и*** ***за доставка на услуга за използване на спортни съоръжения, и срокът на действие на нулевата ставка на ДДС за доставки на хляб и на брашно -*** § 38 на ЗИД на ЗДДС за изменение на § 15д от ПЗР на ЗДДС (ДВ, брой: 102, от дата 23.12.2022 г.) влиза в сила от 1 януари 2023 г. и удължава действието на намалената/нулевата ставка на ДДС до 31.12.2023 година;

**- Прецизиране на разпоредби, включително във връзка с възникнали затруднения при практическото прилагане на закона - ЗИД на ЗДДС, обн., ДВ, бр. 102 от 23.12.2022 г., в сила от 1.01.2023 година**

С цел намаляване на административната тежест по отношение на данъчно задължените лица, които са обявени в ликвидация, е прието, ако тези лица са избрали да останат регистрирани по закона до датата на заличаването им от търговския регистър, да не подават заявление за дерегистрация към датата на заличаването им. Прекратяването на регистрацията по ЗДДС на тези лица се извършва служебно от органите по приходите.

 Въведена е промяна на срока за предоставянето на обезпечение при търговия с течни горива. С изменението се дава възможност на лицата да отчитат своевременно промяната на цената на горивата на вътрешният пазар, повлияна от: борсовите котировки на световните борси; пазарните промени в ценовите условия на производители и вносители, водещи до преразпределение на обемите до крайни клиенти; последици от аварии и природни бедствия, водещи до временно преразпределяне на клиентите на даден производител/вносител и др.

**По закона за акцизите и данъчните складове (ЗАДС)**

По отношение на облагането с акциз на тютюна и тютюневите изделия е въведен акцизен календар за поетапно увеличаване на ставките за период от четири години в Закона за акцизите и данъчните складове - в сила от 1 март 2023 г. - т.2 на § 31 от ПЗР на ЗИД на ДОПК за изменение на ЗАДС (изм., бр. 100 от 2022 г., в сила от 1.03.2023 г.). Дадена е дефиниция за „течност за електронна цигара, съдържаща никотин" като същата става част от тютюневите изделия (нов чл. 12б от ЗАДС).

**- Други промени в областта на косвеното облагане по ЗАДС включват следните мерки/изменения** (ЗИД на ЗАДС, обн., ДВ, бр. 102 от 23.12.2022 г., в сила от 1.01.2023 г.):

 Част от направените промени в ЗАДС (ЗИД на ЗАДС, обн., ДВ, бр. 102 от 23.12.2022 г., в сила от 1.01.2023 г.) са с цел намаляване на административната тежест и създаване на облекчени условия за икономическите оператори, включително за премахване на потенциални пречки пред данъчно задължените лица при прилагането на новите режими в ЗАДС, които са в сила от 13 февруари 2023 година. Въведена е нова разпоредба за отстраняване на пропуск в ЗАДС, тъй като лицата, които получават на територията на страната акцизни стоки, които не се облагат с акциз в държавата членка на изпращане, не бяха сред изрично дефинираните като данъчно задължени лица. Прието е при внасяне или въвеждане на територията на страната на продукти от вида масла от растителни мазнини, метанол и т.н., лицата, които внасят или въвеждат тези стоки, да декларират пред митническите органи предназначението на стоката (дали ще се използва и/или предлага за продажба като моторно гориво и гориво за отопление). Създадена е правна рамка, при която сертифицираните получатели ще подават месечна акцизна декларация за данъчния период, а не както досега, лицата да декларират и заплащат акциза за всяко получаване на акцизни стоки, освободени за потребление на територията на друга държава членка.

 Отпадна задължението за регистрация по ЗАДС на лицата, които потребяват собствена електрическа енергия, произведена от енергия от възобновяеми източници за свои собствени нужди от централа с обща инсталирана общност до 1 MW. Промяната е в изпълнение на поет ангажимент в Плана за възстановяване и устойчивост на Република България в реформа C4.R6 „Стимулиране на производството на електроенергия от възобновяеми източници“. Хипотезите на задължителна регистрация (в чл. 57а от ЗАДС) са допълнени с лицата, които внасят или въвеждат на територията на страната компресиран природен газ, транспортиран със специализирани съдове. Тази промяна цели повишаване на контрола по акцизното законодателство и избягване на отклонение или избягване на заплащане на съответния дължим акциз в зависимост от потреблението. Изрично е уредено, че не се смятат за производство на енергийни продукти дейности, при които потребителят на даден енергиен продукт прави възможна повторната му употреба в неговото предприятие, при условие че вече платеният акциз за този продукт не е по-малък от размера на акциза, който би бил дължим, когато върху повторно използвания продукт трябва да се наложи повторен акциз.

Предвид продължаващата ситуацията, свързана със скока на цените както на нефта, природния газ, електрическата енергия и горивата, така и на цените на основни хранителни продукти, породени от нарасналото търсене в европейски и световен мащаб, някои от въведените мерки в **пакет от антикризисни мерки** продължават своето действие и през настоящата година. Променлива величина остава ефектът от протичащите процеси във външноикономически план, включително от военния конфликт в Украйна.

Поради обективно стекли се обстоятелства държавният бюджет за 2023 г. не беше приет преди началото на настоящата бюджетна година. В такава хипотеза, съгласно чл. 87, ал. 1 от Закона за публичните финанси, приходите на бюджета се събират в съответствие с действащите закони, а извършването на разходите и предоставянето на трансфери е в размер не по-голям от размера им за същия период на предходната година, до размера на постъпилите приходи, помощи и дарения, като се отчитат влезли в сила актове на Народното събрание и на Министерския съвет, които предвиждат допълнителни или намалени бюджетни средства, и при спазване на фискалните правила по този закон и одобрените от Министерския съвет със средносрочната бюджетна прогноза фискални цели. Максималният срок на прилагане на посочения ред е ограничен с ал. 3 на същата разпоредба до три месеца. В тази връзка, беше приет Закон за прилагане на разпоредби на Закон за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. (обн., ДВ, бр. 104, от дата 30.12.2022 г.), с който е удължено действието на плащания, размери и квоти през 2023 г. на нивата от 2022 година.

1. **Изпълнение на държавния бюджет[[5]](#footnote-6) за първото тримесечие на 2023 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица**[[6]](#footnote-7) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **Отчет** **март 2022 г.** | **Отчет** **март 2023 г.** | **Изпълнение спрямо 2022 г.** |
| **Общо приходи, помощи и дарения** | **7 197,2** | **8 133,9** | **113,0%** |
|  -Данъчни приходи | 6 460,3 | 7 244,4 | 112,1% |
|  Корпоративни данъци | 158,6 | 177,6 | 112,0% |
|  ДДФЛ | 1 084,1 | 1 243,9 | 114,7% |
|  ДДС | 3 812,3 | 3 852,9 | 101,1% |
|  Акцизи  | 1 263,5 | 1 746,2 | 138,2% |
|  Данък в/у застрахователните премии | 12,2 | 13,7 | 111,9% |
|  Мита и митнически такси | 100,2 | 84,2 | 84,0% |
|  Други данъци | 29,3 | 125,9 | 429,6% |
|  -Неданъчни приходи | 736,0 | 888,0 | 120,7% |
|  -Помощи и дарения | 0,9 | 1,4 | 168,4% |
|  **Разходи, трансфери и вноска в бюджета на ЕС** | **7 807,0** | **9 825,6** | **125,9%** |
|  ***-Нелихвени разходи*** | 2 789,3 | 3 711,7 | 133,1% |
|  Текущи  | 2 560,6 | 3 310,3 | 129,3% |
|  Предоставени тек. и капит. трансфери за чужбина | 0,85 | 0,90 | 105,9% |
|  Капиталови | 227,8 | 400,5 | 175,8% |
|  ***-Лихви*** | 327,1 | 293,5 | 89,7% |
|  По външни заеми | 282,8 | 245,7 | 86,9% |
|  По вътрешни заеми | 44,3 | 47,8 | 108,0% |
|  ***-Трансфери за др. бюджети – нето*** | 4 288,9 | 5 365,2 | 125,1% |
|  ***-Вноска в бюджета на ЕС*** | 401,8 | 455,2 | 113,3% |
| **Бюджетен баланс** | **-609,8** | **-1 691,7** |  |

* **Приходи по държавния бюджет**

Общият размер на **приходите, помощите и даренията по държавния бюджет** към март 2023 г. е **8 133,9 млн. лв.**, което представлява ръст от 936,7 млн. лв., 13,0 % спрямо отчетените за същия период на 2022 година.

* **Данъчни приходи**

Размерът на **данъчните постъпления по държавния бюджет** към март 2023 г. е **7 244,4 млн. лв**. В сравнение със същия период на 2022 г. постъпленията в групата нарастват със 784,1 млн. лева (12,1 %).

* **Преки данъци**

Приходите в групата на **преките данъци** са в размер на**1 421,5 млн. лв**. Съпоставени със същия период на предходната година постъпленията нарастват със 178,8 млн. лв. (14,4 %) основно поради по-високите постъпления от ДДФЛ (ръст от 159,8 млн. лв., 14,7 % на годишна база).

Приходите от ***корпоративни данъци*** към март 2023г. са в размер на 177,6 млн. лв. Сравнени с данните към месец март на предходната година постъпленията нарастват с 19,0 млн. лв. (12,0 %). Постъпленията от този вид данък са на сравнително ниски нива в резултат на регламентираните срокове за деклариране на данъчния финансов резултат за 2022 г. и за внасяне на дължимия корпоративен данък по ГДД (до 30 юни 2023 г.), както и в сроковете за деклариране и внасяне на авансов данък. По отношение на авансовите вноски от корпоративен данък, които са голяма част от касовите постъпления през годината, следва да се отбележи, че сроковете за месечните (за месеците януари, февруари и март e в срок до 15 април на текущата календарна година) и тримесечни плащания (за първото и второто тримесечие се внасят до 15-о число на месеца следващ тримесечието, за което се отнасят) остават непроменени през 2023 година. В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 25,0 млн. лв. и намаляват с 3,8 млн. лв. (13,2 %) спрямо данните към март 2022 година.

Приходите от **данъци върху доходите на физически лица** за първото тримесечие на 2023 г. са в размер на **1 243,9 млн. лв.** и са по-високи със 159,8 млн. лв. (14,7 %) спрямо същия период на предходната година.

Върху размера на данъчните постъпления от ДДФЛ основно влияние имат развитието на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и взетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании провеждани от НАП.

*По трудови правоотношения* приходите от данъка към март 2023 г. са 1 022,7 млн. лв., като нарастват със 155,2 млн. лв. (17,9 %) в сравнение със същия период на предходната година.

Отчетеният ръст на заетостта, рекордният спад на безработицата в страната и значителният номинален ръст на средната работна заплата през последното тримесечие на предходната година са основни фактори за нарастването на данъчните приходи от трудови правоотношения в началото на 2023 година.

Допълнително влияние за нарастване на данъчните постъпления оказва и приетото от правителството увеличение от 1 януари 2023 г. на минималната работна заплата за страната от 710 лв. на 780 лв. (9,9 %), както и увеличението на разходите за персонал в някои от бюджетните системи, одобрени с актуализацията на бюджета през 2022 година.

Ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя през месец декември 2022 г. оказва въздействие в посока намаление върху приходите от трудови правоотношения през първото тримесечие на настоящата година. Очаква се ползването на облекченията да окаже влияние и през следващите отчетни периоди при подаване на годишната данъчна декларация за доходите, придобити през 2022 г. и при авансовото ползване при работодател за придобитите доходи през 2023 година.

*По извънтрудови правоотношения (свободни професии, граждански договори, еднолични търговци и др.)* приходите от данъка към март 2023 г. са в размер на 79,6 млн. лв. За отчетния период са постъпили с 4,9 млн. лв. (5,8 %) по-малко приходи спрямо края на март 2022 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Отрицателният ръст на тази група данъчни приходи за отчетния период се дължи на ползването на данъчните облекчения за деца по чл. 22в и чл. 22г от ЗДДФЛ в увеличен размер за доходите, придобити през 2022 година.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 141,6 млн. лв. За отчетния период са постъпили с 10,8 млн. лв. (8,2 %) повече приходи спрямо март 2022 година. Влияние за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има предприетата комуникационна кампания и контролни действия от НАП през 2022 г. за проверка на касови наличности. Контролните действия са насочени приоритетно към лица, за които има информация за висока касова наличност (над 100 хил. лв.), и при които има риск от наличие на сделки, сключени при условия, водещи до отклонение от данъчно облагане или до наличието на скрито разпределение на печалбата по смисъла на § 1, т. 5 от Допълнителните разпоредби на ЗКПО. Скритото разпределение на печалбата се третира като дивидент, за който се внася 5 % данък върху разпределените суми.

* **Косвени данъци**

Приходите от **косвени данъци** към март 2023 г. са в размер на  **5 697,0 млн. лв**. и са с 508,7 млн. лв. (9,8 %) повече, спрямо същия период на предходната година, което се дължи основно на по-високите постъпления от акцизи.

**Приходите от ДДС** са в размер на **3 852,9** **млн. лв.** Съпоставени с данните към март 2022 г., приходите от ДДС нарастват с 40,5 млн. лв. (1,1 %).

Нетният размер на приходите от *ДДС от внос* към март 2023 г. е 1 517,5 млн. лв., като нарастват с 3,1 % (45,7 млн. лв.) спрямо първото тримесечие на 2022 г. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курсът на щатския долар спрямо еврото и др. Разглеждайки декларирания ДДС при внос по групи стоки, съобразно Класификатора на широките икономически категории (BEC), най-значително увеличение се наблюдава при групите „Храни и напитки“ (39,6 %) и „Инвестиционни стоки“ (5,9 %). При редица групи стоки се отчита значително намаление – декларираният ДДС при внос за група „Горива и смазочни материали“ намалява с 34,3 %, за група „Потребителски стоки“ се отчита намаление с 14,1 % и за група „Промишлени доставки“ - с 9,4 %. Съпоставена със същия период на предходната година, цената на внесения суров нефт е по-ниска с 44,7 % (от 97,7 долара за барел средно за първото тримесечие на 2022 г. намалява до 54,1 долара/барел средно за същия период на 2023 г.), като същевременно се наблюдава и спад в количествата на внесения нефт. Освен това, върху постъпленията от ДДС от внос влияние оказа и възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим към края на месец март 2023 г. е неначислен ДДС при внос в размер на 397,5 млн. лева. Стоките с най-значителен дял са: руди, шлаки и пепели – 244,2 млн. лв. (ръст в сравнение с март 2022 г. от 8,7 млн. лв. или 3,7 %), мед и изделия от мед – 68,0 млн. лв. (спад от 0,4 млн. лв. или 0,6 %) и чугун, желязо и стомана – 29,3 млн. лева (намаление с 10,0 млн. лв. или 25,5 % спад).

Постъпленията от *ДДС при сделки в страната (нето)* към март 2023 г. възлизат на 2 335,4 млн. лв. и намаляват с 5,2 млн. лв. (0,2 %) спрямо същия период на предходната година. През първите три месеца на 2023 г. декларираният за възстановяване ДДС и ефективно възстановеният данъчен кредит нарастват значително спрямо първото тримесечие на 2022 г., като основната причина за това е ръстът при декларирания данъчен кредит от износители (увеличение с 19,2 % спрямо същия период на предходната година). Невъзстановеният данъчен кредит към 31.03.2023 г. е в размер на 95,0 млн. лв. Върху приходите от ДДС през 2023 г. оказват влияние приетите от второто полугодие на миналата година мерки за намаление на ставката на 9 % за централно отопление и природен газ и въвеждане на нулева ставка за хляб и брашно, както и направеното увеличение на прага за регистрация по ЗДДС на 100 хил. лева от 01.01.2023 година. Тези мерки водят до загуба на приходи от ДДС.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **1 746,2 млн. лв**. Съпоставени със същия период на предходната година приходите от акцизи нарастват номинално с 482,7 млн. лв. (38,2 %). Причина за този извънредно висок ръст са въведените от 01.03.2023 г. по-високи акцизни ставки на освободените за потребление количества тютюн и тютюневи изделия, както и презапасяването с цигари и други тютюневи изделия при действието на предходния по-благоприятен акцизен режим.

Относителният дял на нетните постъпления от акциз по стокови групи е от: тютюн и тютюневи изделия (66,9 %); горива (28,7 %); алкохол и алкохолни напитки (вкл. бира) (3,8 %) и други акцизни стоки (0,6 %). Постъпленията от акциз към март 2023 г. по основни стокови групи, са както следва:

* *акцизите от тютюн и тютюневи изделия* възлизат на1 168,6 млн. лева*;*
* *акцизите от горив*а са в размер на 501,6 млн. лева;
* *акцизите от алкохол и алкохолни напитки (вкл. бира)* възлизат на 66,3 млн. лева;
* *приходите от други акцизни стоки* възлизат на 9,8 млн. лева.

**Приходите от данък върху застрахователните премии** са в размер на **13,7 млн. лева**.

**Постъпленията от** **мита** възлизат на **84,2 млн. лв**., като заемат 1,2 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 16,0 млн. лв. (16,0 %) по-малко.

Основните фактори, от които зависят приходите от ***мита и митнически такси*** са следните:

* динамика в цените на енергийни и неенергийни суровини;
* реален растеж на световната и европейска икономика;
* подобряване на ефективността на митническия контрол, чрез извършване на проверки, изготвяне на указания, усъвършенстване на информационните системи за анализ на риска;
* синхронизиране на законодателството, процедурите и инструментите за митнически контрол на ЕС, с цел правилно определяне и събиране на публичните вземания от компетентност на митническата администрация.

По-високи постъпления от митакъм края на март 2023 г. се отчитат при следните групи стоки: „Житни растения“ - приходите нарастват с 5,7 млн. лв. спрямо постъпленията към края на март 2022 г.; „Изделия от чугун, желязо или стомана“ - приходите са с 1,0 млн. лв. повече спрямо същия период на 2022 г.; „Разни видове хранителни продукти“ – приходите нарастват с 0,9 млн. лв. спрямо тези към края на март 2022 г.; „Различни видове продукти на химическата промишленост“ – приходите нарастват с 0,5 млн. лв. спрямо тези към края на март 2022 г.; „Ядрени реактори, котли, машини, апарати и механизми; части за тези машини или апарати) - увеличение в размер на 0,5 млн. лв. спрямо постъпленията към март 2022 г. Най-голям е делът на приходите от мита при внос на стоки от Китай, като към края на март 2023 г. постъпленията възлизат на 46,6 млн. лв., което представлява 56,9 % от всички декларирани мита и е отчетен спад спрямо същия период на 2022 г. от 7,5 %.

* **Други данъци**

Постъпленията от **други данъци** по държавния бюджет към края на март 2023 г. са в размер на **125,9 млн. лева.** Влияние върху по-високия размер на тази група данъци за отчетния период оказват постъпленията от приетата временна солидарна вноска по Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията. Временната солидарна вноска се внася за данъчните печалби за 2022 г. и за 2023 г., като данъчната печалба се определя по правилата, регламентирани в Закона за корпоративното подоходно облагане (§ 9 от ПЗР на ЗКПО в сила от 8.10.2022 г. – ДВ, бр. 99 от 2022 г.). Предвид предоставената в закона възможност, задължените лица могат да правят авансови плащания по тази вноска.

* **Неданъчни приходи**

Отчетените **неданъчни приходи** по държавния бюджет към март 2023 г. са в размер на **888,0 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет към март 2023 г. са в размер на **1,4 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към март 2023 г. е **9 825,6 млн. лв**., като нарастват с 2 018,6 млн. лв. (25,9 %) спрямо отчетените към март 2022 година.

**Разходи, трансфери за други бюджети и вноска в бюджета на ЕС**

**към март 2022 г. и 2023 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към март 2023 г. са в размер на **3 711,7 млн. лв**., като нарастват с 922,4 млн. лв. (33,1 %) в сравнение с отчетените за същия период на предходната година.

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 1 922,2 млн. лв. или ръст от 322,1 млн. лв. (20,1 %) спрямо отчетените към март 2022 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 897,2 млн. лв., като нарастват с 534,5 млн. лв. (147,4 %) спрямо отчетените към март 2022 г., което се дължи главно на изплатените чрез бюджета на МРРБ средства за текущ ремонт в размер на 545,3 млн. лв. Социалните разходи (вкл. разходите за стипендии) са в размер на 211,9 млн. лв. Предоставените текущи и капиталови трансфери за чужбина са в размер на 0,9млн. лв. Разходите за субсидии са в размер на 279,0 млн. лв. (спад с 31,2 млн. лв., 10,1 % спрямо същия период на 2022 г.). От тях 49,0 млн. лв. са субсидиите за „БДЖ – Пътнически превози” ЕООД; 65,3млн. лв. са субсидиите за Национална компания „Железопътна инфраструктура” и 14,6 млн. лв. за „Български пощи” ЕАД, в т.ч. 8,7 млн. лв. за извършване на универсална пощенска услуга и 5,9 млн. лв. за разпространение на периодични печатни издания - вестници и списания. Към края на месец март 2023г. ДФ „Земеделие“ e изплатил субсидии в общ размер на 76,4 млн. лв., от които: 4,1 млн. лв. държавна помощ; 69,2 млн. лв. преходна национална помощ за тютюн; 0,2 млн. лв. преходна национална помощ за сектор „Животновъдство“ и 2,8 млн. лв. средства за ДДС по схеми „Училищен плод“ и „Училищно мляко“.

Капиталовите разходи (вкл. нетния прираст на държавния резерв) по държавния бюджет възлизат на 400,5 млн. лв., от които 164,7 млн. лв. са капиталови разходи по бюджета на Министерство на отбраната. През януари 2023 г. има възстановени средства (в размер на 8,3 млн. лв.) от предоставен капиталов трансфер през 2022 г. на „БДЖ-Пътнически превози“ ЕООД в съответствие с чл. 9 от ПМС № 31/2022 година.

* + **Просрочени задължения**

Към 31.03.2023 г. просрочените задължения на централно и местно правителство са в размер на **343,4 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **255,2 млн. лева.** Спрямо отчетените в края на 2022 г. те намаляват с 303,0 млн. лева (основно от намаление на просрочията на МРРБ във връзка с обезпечени със средства договори за текущ ремонт и поддържане на републиканските пътища, вкл. и зимно поддържане). В обхвата на държавния бюджет по-значими проблеми с наличие на просрочени задължения има при следните министерства: Министерство на регионалното развитие и благоустройството – 196,4 млн. лв. (намаление с 310,1 млн. лв. спрямо просрочията в края на 2022 г.); Министерство на земеделието – 24,7 млн. лв. (увеличение с 4,2 млн. лв. спрямо просрочията в края на 2022 г.); Министерство на правосъдието – 3,6 млн. лв. (увеличение с 2,7 млн. лв. спрямо просрочията в края на 2022 г.); Министерство на околната среда и водите – 4,6 млн. лв. (увеличение с 1,7 млн. лв. спрямо просрочията в края на 2022 г.); Министерство на отбраната – 2,5 млн. лв. (намаление с 0,1 млн. лв. спрямо отчетените в края на 2022 г.), в т.ч. 2,4 млн. лв. на ВМА; Министерство на вътрешните работи – 1,2 млн. лв. (увеличение с 1,2 млн. лв. спрямо отчетените в края на 2022 г.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при държавните висши училища – 8,1 млн. лв. (увеличение с 0,9 млн. лв. спрямо отчетените в края на 2022 г. и включват задължения за внасяне на данъци, вноски, такси и административни санкции, задължения към доставчици и др.), Българската национална телевизия – 7,5 млн. лв. (увеличение с 0,2 млн. лв. спрямо отчетените в края на 2022 г., като това са основно просрочени задължения към доставчици в страната) и Българското национало радио – 2,5 млн. лв. (с минимално увеличение спрямо отчетените в края на 2022 г.). От разпоредителите с бюджет по чл. 13, ал. 4 на Закона за публичните финанси проблеми с наличието на просрочени задължения има при Държавно предприятие „Научно-производствен център“ – 1,8 млн. лв. (увеличение с 0,1 млн. лв. спрямо отчетените в края на 2022 г.).

Просрочените задължения по **бюджетите на общините** към 31.03.2023 г. са в размер на **88,1 млн. лв.,** като спрямо края на 2022 г. се отчита намаление с 2,9 млн. лева. С най-голям относителен дял в просрочените задължения по бюджетите на общините към края на месец март 2023 г. са просрочените задължения към доставчици, които са в размер на 69,2 млн. лева. В делегираните от държавата дейности просрочените задължения са в размер на 1,2 млн. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 31.03.2023 г. размерът на просрочените задължения е 76,8 млн. лв., от които 58,2 млн. лв. са на държавните болници и 18,6 млн. лв. са на общинските болници. Спрямо отчетените просрочени задължения към 31.12.2022 г. се отчита намаление с 18,0 млн. лв. (с 19 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център.

През първото тримесечие на 2023 г. предоставените за тази цел средства са в размер на 39,5 млн. лв., в т.ч. за Столична община - в размер на 22,3 млн. лв. Средствата се разпределят по общини от Министерство на транспорта и съобщенията, с изключение на тези за Столична община.

С ПМС № 11/2023 г. са одобрени 27 млн. лв. за извършване на плащания за прилагане на политиката по чл. 1, ал. 5, т. 13.4 от Закона за държавния бюджет на Република България за 2022 г. чрез трансфери за други целеви разходи на общините за субсидиране на превоз на пътниците по междуселищни автобусни линии извън тези по § 4, ал. 1 и 2 от Заключителните разпоредби на Закона за автомобилните превози. Средствата са усвоени изцяло.

***Капиталовите трансфери*** по централния бюджет към 31.03.2023 г. са в размер на 0,1 млн. лв. и са изразходени в изпълнение на Програмите за отстраняване на нанесени щети върху околната среда, настъпили от минали действия или бездействия, при приватизация.

По централния бюджет са предвидени и **други разходи**, свързани с компенсиране със средства от държавния бюджет на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт. Средствата се предоставят на „БДЖ-Пътнически превози“ ЕООД за компенсации за пътувания с железопътния транспорт и под формата на целеви трансфер на общините - за автомобилния транспорт.

 Предоставените средства за първо тримесечие на 2023 г. са общо в размер на 38,9 млн. лв., в т.ч. за вътрешноградския транспорт, междуселищния автомобилен транспорт и железопътния транспорт.

Допълнително, с ПМС № 10/2023 г. са одобрени средства в размер 73 млн. лв. за изпълнението на § 2 и 3 от същото постановление, представляващи средства за пътувания с вътрешноградския транспорт и междуселищния автомобилен транспорт. Усвоените средства за първото тримесечие на 2023 г. са в размер на 18,3 млн. лв. С това общият размер на усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, е увеличен на 57,1 млн. лв. за първото тримесечие на 2023 година.

Предоставените средства към 31.03.2023 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт са както следва:

- компенсации за пътувания с железопътния транспорт в размер на 1,4 млн. лв.;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 55,7 млн. лв.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първо тримесечие на 2023 г., диференцирани по групи правоимащи лица и размер на намалението спрямо редовната цена, са както следва:

- 17,3 млн. лв. за транспорт на деца и ученици;

- 38,4 млн. лв. за безплатни и по намалени цени пътувания по общини, в това число:

* 16,0 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт;
* 4,1 млн. лв. за превоз на служители, ползващи право на безплатно пътуване при изпълнение на служебните си задължения;
* 18,3 млн. лв. за пътувания с вътрешноградския транспорт и междуселищния автомобилен транспорт в съответствие с ПМС № 10/2023 г.
* **Разходи за лихви**

**Лихвените плащания** по държавния бюджет към 31.03.2023 г. са в общ размер на **293,5 млн. лева**.

Разходите за **лихви по външни заеми** са в размер на 245,7 млн. лв., в т.ч. 239,5 млн. лв. по централния бюджет. Разходите за лихви по ДИЗ, управлявани от министерства и ведомства, са в размер на 6,2 млн. лв. По заемите с краен бенефициент – търговско дружество няма извършени плащания.

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет към март 2023 г. са в размер на **47,8 млн. лв.** и представляват лихви по емисии на ДЦК на вътрешния пазар.

* **Нетният размер на трансферите по държавния бюджет**  към март 2023 г. е **5 365,2 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 2 090,4 млн. лв., от които субсидии от централния бюджет в размер на 1 824,9 млн. лв., други целеви трансфери от централния бюджет в размер на 110,3 млн. лв., нетни трансфери от/за други бюджети в размер на 162,9 млн. лв. и възстановени трансфери от предходни години в централния бюджет – 7,8 млн. лева;
* на социалноосигурителните фондове (нето) – 2 946,2 млн. лева;
* на други автономни бюджети (ДВУ, БАН, ССА, БНТ, БНР и БТА) – 247,7 млн. лева.
* Частта от **вноската на Република България в общия бюджет на ЕС,** изплатена към 31.03.2023 г. от централния бюджет, възлиза на **455,2 млн. лева.**
* **Бюджетното салдо по държавния бюджет** към 31.03.2023 г. **е отрицателно** в размер на **1 691,7 млн. лева**.
* **Финансиране на бюджета чрез операции по дълга**

Към 31.03.2023 г. е отчетено положително нетно външно финансиране по централния бюджет в размер на 672,6 млн. лева.

**Постъпленията по централния бюджет** възлизат на 2 869,6 млн. лв. - на 23.01.2023 г. постъпиха средствата от емитирания единичен транш - 10-годишни еврови облигации по Средносрочната глобална програма за емитиране на дълг в размер от 1,5 млрд. евро номинална стойност, при лихвен купон 4,5 % и доходност 4,78 %.

**Извършените погашения от централен бюджет възлизат на** **2 197,0 млн. лв.** (главница),като на 21 март са изплатени 1 144 млн. евро номинална стойност в полза на държателите на седемгодишни еврооблигации на Република България, които са част от емитираните през март 2016 г. на международните капиталови пазари два транша облигации по средносрочната програма за емитиране на дълг на външните пазари.

По **държавните инвестиционни заеми** (ДИЗ), управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 15,6 млн. лв. По заемите с краен бенефициент търговско дружество извършените погашения са в размер на 0,3 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 31 март 2023 г. не са провеждани аукциони на емисии ДЦК за финансиране на бюджета, както и няма извършени погашения по вътрешния дълг.

# Бюджет на съдебната власт

За първо тримесечие на 2023 г. по бюджета на съдебната власт са отчетени **приходи** в размер на 22,2 млн. лв., от които 18,2 млн. лв. - приходи от съдебни такси. За сравнение, към 31.03.2022 г. са отчетени общо приходи в размер на 25,1 млн. лв., от които 21,4 млн. лв. - приходи от съдебни такси.

**Разходите** по бюджета на съдебната власткъм 31.03.2023 г.са в размер на 249,1 млн. лв., като с най-голям относителен дял от отчетените разходи са тези за персонал – 92,8 % (231,0 млн. лв.). За сравнение, през същия период на 2022 г. са отчетени разходи в размер 182,3 млн. лева.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция ДФ „Земеделие“

* **Приходи**

Към 31.03.2023 г. постъпленията по сметката за средства от ЕС на РА към ДФЗ са в размер на 94,2 млн. лева. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към 31.03.2023 г. е 24,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР), без директни плащания, към 31.03.2023 г. възлизат на 21,7 млн. лева.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 31.03.2023 г. са 1,5 млн. лева.

През първото тримесечие на 2023 г. са получени 1,4 млн. лв. текущи приходи от възстановяване от Европейския фонд за морско дело и рибарство (ЕФМДР).

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 31.03.2023 г. е 71,2 млн. лева.

Получените капиталови приходи от ЕЗФРСР по линия на ПРСР без директни плащания към 31.03.2023 г. са 69,1 млн. лв., а от фонд ЕФМДР – 2,1 млн. лева.

* ***Приходи от наказателни лихви***

През първото тримесечие на 2023 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,1 млн. лева.

* ***Коректив на касови постъпления***

 Към 31.03.2023 г. отчетеният коректив на касови постъпления е в размер на -1,7 млн. лева. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Към 31.03.2023 г. отчетените разходи на ДФЗ-РА възлизат на 68,9 млн. лв. и са разпределени, както следва:

* ***Субсидии и други текущи трансфери за нефинансови предприятия***

Отчетените към 31.03.2023 г. средства са в размер на 44,8 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 8,0 млн. лева;

- текущи субсидии по Програмата за развитие на селските райони – 22,3 млн. лева;

- текущи субсидии за пазарни мерки – 14,5 млн. лева.

* ***Субсидии и други текущи трансфери за юридически лица с нестопанска цел***

Към края на първото тримесечие на 2023 г. са отчетени разходи в размер на 1,9 млн. лв., разпределени по дейности, както следва:

- текущи субсидии по ПМДР – 0,7 млн. лева;

- текущи субсидии по Програмата за развитие на селските райони – 1,2 млн. лева.

* ***Капиталови трансфери за нефинансови предприятия***

Към 31.03.2023 г. са отчетени 20,7 млн. лв. като разпределението по дейности е както следва:

- капиталови трансфери по Програмата за морско дело и рибарство (ПМДР) – 0,2 млн. лева;

- капиталови трансфери по ПРСР – 20,5 млн. лева.

* ***Капиталови трансфери за организации с нестопанска цел***

Към 31.03.2023 г. са отчетени капиталови трансфери по ПРСР в размер на 1,5 млн. лева.

* **Трансфери**

В частта на трансферите, в касовия отчет на ДФЗ-РА към 31.03.2023 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР и директни плащания. Към 31.03.2023 г. техният размер е 0,3 млн. лева.

 Предоставените за периода трансфери във връзка с чл.14 от Закона за подпомагане на земеделските производители възлизат на 0,5 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти и възстановените от тях суми. Към края на първото тримесечие са отчетени 11,5 млн. лв., в т.ч.:

* по Програмата за развитие на селските райони – 10,8 млн. лв.;
* национално съфинансиране към директни плащания – 0,1 млн. лв.;
* по Програмата за морско дело и рибарство – 0,6 млн. лева.
* **Финансиране**
* ***Суми по разчети за поети осигурителни вноски и данъци***

Към края на първото тримесечие на 2023 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,1 млн. лева.

* ***Друго финансиране***

Към 31.03.2023 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на -13,6 млн. лева.

Към 31.03.2023 г. са отчетени плащания в общ размер на 218,4 млн. лв., отчетени по следните направления:

* 185,9 млн. лв. за директни плащания за сметка на ЕФГЗ;
* 28,9 млн. лв. средства от ЕЗФРСР, прехвърлени към директни плащания;
* 2,6 млн. лв. за пазарни мерки;
* 1,0 млн. лв. суми за преструктуриране.

Възстановените суми от Европейския съюз към 31.03.2023 г. възлизат общо на 935,9 млн. лв. по следните направления:

* 778,2 млн. лв. за директни плащания от ЕФГЗ;
* 155,0 млн. лв. от ЕЗФРСР, прехвърлени към директни плащания;
* 1,9 млн. лв. за пазарни мерки от ЕФГЗ;
* 0,7 млн. лв. суми за преструктуриране от ЕФГЗ.

Получените суми (нето) по разчети с ЦБ за финансиране на плащания при недостиг на средства по сметки възлизат на -731,1 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 31.03.2023 г. са постъпили приходи (нето) в размер на 302,8 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка, двустранните програми за трансгранично сътрудничество по външните граници на EС (ПТСВГ), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 73,2 млн. лева. По видове разходи изпълнението е както следва: 84,30 % от общата стойност са капиталови трансфери, 14,78 % са субсидии, 0,91 % предоставени текущи и капиталови трансфери за чужбина и 0,002 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 248,2 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 33,3 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 0,09 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност на 0,03 млн. лв., а възстановеното авансово финансиране по реда на ДДС 6/2011 г. е в размер на 0,6 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

 Общо получените средства (нето) от ЕК за периода са в размер на 283,3 млн. лв. (в тях влизат и получените приходи по REACT-EU в размер на 8,6 млн. лева) и са разпределени както следва:

* ОП „Транспорт и транспортна инфраструктура” – 116,8 млн. лв.;
* ОП „Околна среда 2014 – 2020 г.“ – 64,6 млн. лв.;
* ОП „Развитие на човешките ресурси 2014 - 2020 г.” – 62,3 млн. лв. (вкл. REACT-EU в размер на 8,6 млн. лева);
* Инициативата за младежка заетост – 1,1 млн. лв.;
* ОП „Региони в растеж“ –30,9 млн. лв. и
* ОП „Наука и образование за интелигентен растеж” – 7,6 млн. лева.

 Направените разходи (нето) по Оперативни програми и трансферите (нето) към бюджетни организации и операции с активи към края на първото тримесечие на 2023 г. са на стойност 255,1 млн. лв. (в тях влизат и извършените разходи по REACT-EU в размер на 30,2 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 57,3 млн. лв. (вкл. REACT-EU в размер на 25,6 млн. лева);
* Инициативата за младежка заетост – възстановени (нето) средства в размер на 1,6 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 0,006 млн. лева само по REACT-EU;
* ОП „Иновации и конкурентоспособност” – 10,6 млн. лв. (вкл. REACT-EU в размер на 3,9 млн. лева);
* ОП „Добро управление” – 8,4 млн. лв.;
* ОП „Региони в растеж“ – 22,8 млн. лв. (няма средства по REACT-EU);
* ОП „Транспорт и транспортна инфраструктура” – 21,2 млн. лв.;
* ОП „Наука и образование за интелигентен растеж” – 42,1 млн. лв. (вкл. REACT-EU в размер на 0,7 млн. лева) и
* ОП „Околна среда 2014 – 2020 г.“ – 94,3 млн. лева.

Предоставеното авансово финансиране по реда на ДДС 6/2011 г. към бюджетни организации за периода е на стойност 5,3 млн. лева, а възстановените средства – 21,5 млн. лева.

В сумата на предоставеното авансово финансиране по реда на ДДС 6/2011 г. е включена и предоставена възмездна финансова помощ (нето) в размер на 2,5 млн. лв. на ОП „Транспорт и транспортна инфраструктура”.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 47,0 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Направените разходи за периода са в размер на 55,9 млн. лв. и са разпределени както следва:

* Програма „Развитие на човешките ресурси” 2021-2027 г. – 21,9 млн. лв.;
* Програма „Храни и основно материално подпомагане” 2021-2027 г. – 20,8 млн. лв.;
* Програма „Конкурентоспособност и иновации в предприятията“ 2021 2027 г. – 13,2 млн. лв.

**Национален план за възстановяване и устойчивост (НПВУ)**

През отчетния период чрез НПВУ бяха извършени разходи и трансфери (нето) в размер на 10,3 млн. лева.

**Програма ФАР**

През отчетния период са възстановени суми от бенефициенти на стойност 0,003 млн. лева.

**Програма САПАРД**

През периода са извършени възстановявания от бенефициенти по дългове на стойност 0,04 млн. лева.

 **Двустранни програми за трансгранично сътрудничество по външните граници на Европейския съюз 2007 – 2013 г., 2014 – 2020 г. и 2021 – 2027 г.**

Получените средства към 31.03.2023 г. са на стойност 19,4 млн. лв., представляващи възстановени разходи от ЕК по ПП 2014-2020 г., постъпили средства за съфинансиране от страните-партньори, както и разпределени към администратори в чужбина за сметка на средствата, получени от страната-партньор и втори за предварително финансиране по ПП 2021-2027 г.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 1,4 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Сумата на разходите и трансферите (нето) за периода са на обща стойност 17,8 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.03.2023 г. възлиза на 2 631,1 млн. лв. Най-голям е делът на приходите от осигурителни вноски (98,4 % от общите приходи), които за отчетния период са в размер на 2 589,9 млн. лв. Съпоставени с първото тримесечие на 2022 г., приходите по бюджета на ДОО нарастват с 417,7 млн. лв. (18,9 %).

Отчетените неданъчни приходи към края на март 2023 г. по бюджета на ДОО възлизат на 41,2 млн. лв., в т.ч. 32,9 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Размерът на извършените **разходи** за първото полугодие на 2023 г. по бюджета на ДОО е 5 016,5 млн. лв. Спрямо същия период на миналата година, общо разходите по бюджета на ДОО са с 1 037,6 млн. лв. (26,1 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 4 975,8 млн. лв. или 99,2 % от общия размер на разходите за отчетния период.

Отчетените разходи за **пенсии** по бюджета на ДОО към 31.03.2023 г. възлизат на 4 478,1 млн. лв., което е с 1 045,8 млн. лв. повече спрямо първите три месеца на 2022 г. Основните причини за това са ефектите от изплащане на: увеличените пенсии от 1 юли 2022 г. с 10 %; увеличението от 1 юли 2022 г. на минималната пенсия от 370 на 467 лв.; увеличението от 1 октомври 2022 г. на част от пенсиите, вкл. на максималната – на 3 400 лв.

Отчетените разходи за **краткосрочни обезщетения и помощи по КСО** са в размер на 497,7 млн. лева. Спрямо същия период на миналата година изплатените обезщетения по КСО са с 20,4 млн. лв. (3,9 %) по-малко.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за първото полугодие на 2023 г. възлиза на 1 012,9 млн. лв., което е със 155,7 млн. лв. (18,2 %) повече от същия период на предходната година. Постъпленията от здравноосигурителни вноски са в размер на 1 005,2 млн. лв. Събраните неданъчни приходи за първите три месеца на 2023 г. са 7,7 млн. лв., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 20,8 млн. лева.

Трансферите от централния бюджет за периода са 539,0 млн. лв.

Отчетените **разходи** към 31.03.2023 г. са в размер на 1 497,8 млн. лв. и са със 121,5 млн. лв. повече от същия период на миналата година.

Най-голям относителен дял в общите разходи (96,8 %) заемат здравноосигурителните плащания, които възлизат на 1 449,7 млн. лева. В отделните направления на здравноосигурителни плащания изпълнението на бюджета за първото тримесечие на 2023 г. е следното:

* ***първична извънболнична медицинска помощ*** *–* 81,0 млн. лева;
* ***специализирана извънболнична медицинска помощ***  – 92,7 млн. лева;
* ***дентална помощ* –** 75,4 млн. лева;
* ***медико-диагностична дейност* –** 29,6 млн. лева;
* ***лекарствени продукти, медицински изделия и диетични храни за домашно лечение на територията на страната -*** 214,4 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 207,8 млн. лева;
* ***медицински изделия, прилагани в болничната помощ –*** 20,1 млн. лева;
* ***болнична медицинска помощ –*** 713,7 млн. лева.
* ***други здравноосигурителни плащания*** – 15,1 млн. лева.

Като здравноосигурителни плащания следва да се третират и преведените 37,6 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 1 487,3 млн. лева.

За първото тримесечие на 2022 г. по бюджета на НЗОК са отчетени 20,6 млн. лв. административни разходи, които включват разходи за персонал и административна издръжка. Усвоените средства за административни разходи заемат 1,4 на сто в структурата на общите разходи за отчетния период. Отчетените капиталови разходи през периода възлизат на 0,2 млн. лева.

# Общински бюджети

* **Приходи**

Собствените приходи по бюджетите на общините към 31.03.2023 г. са в размер на 906,0 млн. лв., което представлява 15,9 % повече спрямо изпълнението за същия период на 2022 г. или със 124,3 млн. лв. повече.

*Данъчните приходи* по общинските бюджети са в размер на 405,5 млн. лв. или 11,3 % повече спрямо тези за същия период тези предходната година. От *имуществени данъци по Закона за местните данъци и такси* в местните бюджети към 31 март 2023 г. са постъпили 400,8 млн. лева. С най-значителен дял в приходите от имуществени данъци e данъкът върху превозните средства – 39,4 %, следват данъкът върху недвижимите имоти – 32,8 %, данъкът върху придобиването на имущество по дарения и възмезден начин – 26,7 % и туристическият данък – 1,0 %. Към 31 март 2023 г. по бюджетите на общините са постъпили 4,7 млн. лв. приходи от *патентен данък и данък върху таксиметров превоз на пътници.*

 Общият размер на *неданъчните приходи* по местните бюджети към 31 март 2023 г. е 496,6 млн. лв. Най-голям относителен дял заемат приходите от общински такси (298,5 млн. лв.) или 60,1 %, следват приходите и доходите от собственост (86,2 млн. лв.) – 17,4 %, постъпленията от продажба на нефинансови активи (70,1 млн. лв.) – 14,1 %, приходите от концесии (28,4 млн. лв.) – 5,7 % и постъпленията от глоби, санкции и наказателни лихви (19,5 млн. лв.) – 3,9 %. Съпоставени с първото тримесечие на 2022 г. постъпленията от неданъчни приходи са с 83,2 млн. лв. или с 20,1 % повече, като най-значителен ръст се наблюдава в постъпленията от продажба на нефинансови активи.

Към края на месец март 2023 г. по общинските бюджети са постъпили 4,0 млн. лв. приходи от помощи и дарения като запазват размера си от същия период на миналата година.

* **Разходи**

Към 31.03.2023 г. общините са отчели общо разходи в размер на 2 287,9 млн. лв., които са с 473,1 млн. лв. повече от същия период на миналата година.

*Нелихвените разходи* възлизат на 2 279,2 млн. лв. С най-голям относителен дял са разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 1 315,6 млн. лв. – 57,7 %, следвани от разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции), които са в размер на 614,8 млн. лева. Разходите за субсидии възлизат на 100,2 млн. лв. В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 40,5 млн. лева.

Капиталовите разходи са в размер на 208,0 млн. лв., от които най-съществен дял (53,4 %) заемат разходите за основен ремонт – 111,0 млн. лв. и за придобиване на ДМА (44,3 % дял, 91,9 млн. лв.).

 *Разходите за лихви* възлизат на 8,7 млн. лв. За същия период на миналата година те са били 8,0 млн. лева. Лихвените плащания по заеми от чужбина са в размер на 3,2 млн. лв. (с 0,2 млн. лв. повече в сравнение със същия период на миналата година). По облигационни заеми платените лихви са 0,3 млн. лв., а по други вътрешни заеми към местни лица (банкови кредити, заеми към „ФЛАГ“ ЕАД и към др. местни лица) са 4,2 млн. лв. Отчетените други лихвени плащания са в размер на 1,0 млн. лв. (в т.ч. 0,1 млн. лв. по заеми от централния бюджет и от други бюджетни организации).

 Общият размер на отчетените разходи за дофинансиране на делегираните от държавата дейности с местни приходи е 44,2 млн. лева.

* **Финансиране**

От началото на годината до 31.03.2023 г. по общинските бюджети не са получавани заемни средства от договори с чуждестранни кредитори.

Изплатените главници по външните заеми за същия период са в размер на 8,4 млн. лв. (от Столична община - 8,33 млн. лв., а от община Ловеч 0,04 млн. лв.).

За отчетния период получените заемни средства от банки в страната са в размер на 29,6 млн. лв., а от други местни лица са 28,3 млн. лв. (в т.ч. 18,2 млн. лв. от „ФЛАГ“ ЕАД) или общо получените заемни средства са 57,9 млн. лв. Изплатените главници по банкови заеми от страната са 20,8 млн. лв., а по заеми от др. лица са 30,7 млн. лв. (в т.ч. 29,6 млн. лв. към „ФЛАГ“ ЕАД ) или общо платените главници са в размер на 51,5 млн. лв. Погашенията за периода по заемите от страната е по-малък от получените средства, поради което нетният размер на операциите по тези заеми е положителен (6,4) млн. лв. За сравнение, за същия период на 2022 г, получените заемни средства от банки в страната и др. местни лица са били по-малко от погашенията т.е. имало е отрицателен нетен размер по тези заеми (-3,3 млн. лв.).

Погашенията по емитирани през предходни периоди общински ценни книжа са в размер на 7,4 млн. лв. и са отчетени от 5 общини. За отчетния период няма емитиран нов дълг.

Другото финансиране /нето/ по общинските бюджети към 31.03.2023 г. е 16,2 млн. лв., като съществена част от него представляват отчетените операции по Закона за управление на отпадъците. Нетният размер за периода на задълженията и погашенията по финансов лизинг и търговски кредити, като форми на дълг, е в размер на (-0,6) млн. лв.

Нетният размер на събраните средства и извършени плащания от общините за сметка на други бюджети, сметки и фондове е в размер на (-8,6) млн. лв.

Към 31.03.2023 г. отчетеният от общините нетен размер на операциите по придобиване на дялове, акции и съучастия е в размер на (-0,5) млн. лв.

За периода по общинските бюджети няма получени средства от приватизация на дялове, акции и участия.

Отчетеният нетен размер по общинските бюджети на възмездната финансова помощ и предоставените кредити е 0,9 млн. лв., а на предоставените кредити от общинските бюджети е (-2,2 млн. лв.).

Общините отчитат 2 162,0 млн. лв. бюджетен преходен остатък, а наличността към края на първото тримесечие на 2023 г. (по банкови сметки и каса) нараства и е в размер на 2 805,5 млн. лв. (с 642,6 млн. лв. повече от същия период на миналата година). Преводите в процес на сетълмент са (- 27,4) млн. лв. Отчетеният остатък в делегираните от държавата дейности е 1 050,1 млн. лв. (37,4%), а 1 755,4 млн. лв. (62,6%) е в местни дейности.

Голяма част от наличността е от неизразходвани средства, предоставяни на общините през предходни години под формата на субсидии (671,7 млн. лв.), както и на субсидии от текущата година (808,9 млн. лв.). Друга, съществена част от наличността, е от получени през 2023 г., но неизразходвани приходи – 578,7 млн. лв. Неизразходваните средства от получени през предходни години приходи са в размер на 197,2 млн. лева.

# Бюджети на Българската национална телевизия, Българското национално радио и Българската телеграфна агенция

**Приходите на Българската национална телевизия (БНТ)** към 31.03.2023 г. са в размер на 5,0 млн. лв. и са с 2,5 млн. лв. повече спрямо отчетените приходи за първото тримесечие на предходната година. Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество и др.

Отчетените **разходи** **на БНТ** към 31.03.2023 г. са в размер на 20,7 млн. лв. и надвишават отчетените за същия период на предходната година с 5,1 млн. лв. По-високите разходи са резултат от увеличението на заплатите на служителите на БНТ, на възнагражденията на генералния директор и Управителния съвет на БНТ, на минималната работна заплата и одобрено финансиране съгласно ПМС №20 от 2023 г. във връзка с подготовката и произвеждането на избори за народни представители на 2 април 2023 г. За периода са отчетени 18,2 млн. лв. текущи разходи и 2,6 млн. лв. капиталови разходи. Средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията. През отчетния период са финансирани разходи за сметка на преходен остатък от 2022 г.

Към 31.03.2023 г. е отчетен трансфер от централния бюджет в размер на 16,5 млн. лв., в т.ч. 1,1 млн. лв. одобрено финансиране съгласно ПМС №20 от 2023 г. и 3,0 млн. лв. трансфери за поети осигурителни вноски и данъци. Отчетеният за периода трансфер от централния бюджет е с 1,2 млн. лв. повече от отчетения трансфер за същия период на предходната година във връзка с одобреното за медията финансиране, съгласно ПМС №20 от 2023 г.

Приходите по бюджета на Българското национално радио (БНР) към 31.03.2023 г. са в размер на 0,6 млн. лв. и са с 0,3 млн. лв. повече спрямо отчетените приходи за първото тримесечие на предходната година. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност), наеми на имущество, глоби, санкции и наказателни лихви, помощи и дарения от страната.

Изпълнението на **разходите** **по бюджета на** **БНР** възлиза на 13,9 млн. лв. като надвишава отчетените за същия период на предходната година разходи с 3,3 млн. лв. По-високите разходи са резултат от увеличението на заплатите на служителите на БНР, на възнагражденията на генералния директор и Управителния съвет на БНР, на минималната работна заплата и одобрено финансиране съгласно ПМС № 20 от 2023 г. във връзка с подготовката и произвеждането на избори за народни представители на 2 април 2023 г. За периода са отчетени 12,1 млн. лв. текущи разходи и 1,8 млн. лв. капиталови разходи.  Средствата са усвоени за

реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. През отчетния период са финансирани разходи за сметка на преходен остатък от 2022 г.

За периода е отчетен **трансфер от централния бюджет** в размер на 10,9 млн. лв., в т.ч. 0,8 млн. лв. одобрено финансиране съгласно ПМС № 20 от 2023 г. и 2,6 млн. лв. трансфери за поети осигурителни вноски и данъци. Отчетеният за периода трансфер от централния бюджет е с 2,2 млн. лв. по-малко от отчетения трансфер за същия период на предходната година, поради неусвоени суми и наличности по левовата сметка в БНБ през първото тримесечие на 2022 г.

**Приходите на Българската телеграфна агенция (БТА)** към 31.03.2022 г. са в размер на 0,2 млн. лв. и са основно от продажба на услуги, стоки и продукция. Приходите са съпоставими със същия период на миналата година.

Отчетените **разходи на БТА** за периода са 2,6 млн. лв. и са свързани с дейността на агенцията, като основен дял имат разходите за персонал и капиталовите разходи за осигуряване на съвременна техника за безвъзмездно разпространение на информацията. Разходите са нараснали с 62,1 % в сравнение със същия период на предходната година.

За периода е отчетен **трансфер от централния бюджет** в размер на 2,0 млн. лева.

Министерство на финансите, май 2023 г.

1. [1] От общия ХИПЦ са изключени енергийните продукти, храни, алкохол и цигари. [↑](#footnote-ref-2)
2. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-3)
3. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в Таблица № 1 и в текста не се изчерпват от съставните им числа. [↑](#footnote-ref-7)